It-Toni Bajada ta' żminijietna

Lil Joseph Muscat u lil Adrian Delia ma rajnihomx b'nemes dalgħodu fiċ-ċerimonja nazzjonali ta' Jum it-Tifkira.

Joseph Muscat siefer biex imur jara l-Milan jilgħabu l-lejla.

Adrian Delia ħadd ma jaf fejn kien.

Nafu biss li dan ilu jiskansa kull attività li taħbat nhar ta' Ħadd.

Jum it-Tifkira m'huwiex xi fdal ta' żmien il-kolonjaliżmu.

Huwa obbligu morali tagħna fil-konfront tal-ġenerazzjonijiet li għaddew u ta' dawk li għad iridu jiġu.

Jien m'għandi ebda nostalġija għaż-żminijiet tal-imperu.

Madankollu tistgħu timmaġinaw x'reazzjoni kien ikun hemm li kieku l-prim ministru Britanniku, tkun xi tkun ir-raġuni, kellu jonqos li jattendi għaċ-ċerimonja ta' Jum it-Tifkira – aħseb u ara li kieku r-raġuni kellha tkun li mar isegwi partita futbol?

Tistgħu timmaġinaw ir-reazzjoni li kieku l-Kap tal-Oppożizzjoni ta' dak il-pajjiż kellu wkoll jonqos li jattendi għaċ-ċerimonja?

Ma kienx idum wisq ikampa fil-politika.

Biżżejjed wieħed jiftakar li l-Kap ta' Oppożizzjoni li hemm bħalissa kien ġie kritikat bl-aħrax għax kien hemm min raħ ikanta l-innu l-nazzjonali mingħajr wisq ħeġġa.

F'Malta ħadd ma jagħti wisq każ.

U dan ifisser li ninsabu mmexxijin minn mexxejja politiċi li m'għandhom ebda sens ta' storja, ta' dmir u ta' okkażjoni.

Meta nfakkru lill-vittmi tal-gwerra ma nagħmlux dan minħabba xi faxxinu aggressiv bil-glorifikazzjoni tal-gwerra.

Nagħmlu dan bħala sinjal ta' rispett lejn is-suldati Maltin u Britanniċi li ssieltu u mietu biex jiddefendu lill-gżira u b'hekk ħelsuna mill-jasar li invażjoni mill-għadu kienet iġġib magħha fuq pajjiżna.

F'dan il-jum infakkru lill-baħrin Britanniċi, Franċiżi u Amerikani li mietu huma u jagħmlu sforzi kbar biex iwasslu ikel u provvista ta' żejt biex setgħu isalvaw lin-nanniet u lill-ġenituri tagħna mill-għaks li jġib miegħu l-ġuħ.

Infakkru dawk il-bdoti u dawk il-baħrin li ssieltu kontra l-għadu, li mietu għall-prinċipji tagħhom u li bis-saħħa tas-sagrifiċċju tagħhom writna sebgħin sena ta' paċi.

Infakkru lis-suldati ANZAC u suldati oħrajn minn madwar id-dinja li ssieltu fi gwerra li kienet bla skop u, għaliex jinsabu midfunin eluf ta' kilometri 'l bogħod minn djarhom, ħadd ma jibki t-telfa tagħhom.

Niftakru wkoll f'dawk il-persuni kollha li nqatlu bil-bombi; dawk it-tfal kollha li ħajjithom intemmet ħesrem minħabba l-vjolenza u minħabba l-mard li ġab miegħu assedju mill-ajru mill-baħar.

Niftakru f'dawk l-eluf li għexu t-terrur ta' xita ta' bombi nieżla fuq djarhom.

Niftakru wkoll f'dawk li baqgħu ħajjin.

Lill-imwerwra, lill-imġewħin, lill-morda u lil dawk il-mijiet ta' eluf li kellhom jemigraw minn pajjiżna biex jibnu ħajja aħjar lil hinn minn xtutna u dan għaliex ma setgħux isibu sostenn f'pajjiżhom minħabba l-għaks u l-ġuħ li ġabet magħha l-gwerra.

Niftakru f'dawk it-tfal u żgħażagħ li ma reġgħux raw lill-ġenituri tagħhom wara li kienu ġew evakwati mill-inħawi tal-port.

Niftakru f'dawk il-familji li nfirdu għal dejjem minħabba l-immigrazzjoni sfurzata.

Malli nieqfu nfakkru dan kollu u malli nibdew nuru l-indifferenza tagħna, ibqgħu ċerti li nerġgħu nirrepetu l-iżbalji tal-istorja.

Il-mexxejja politiċi tagħna huma fid-dmir li jibqgħu ifakkru mhux biss it-tbatija li għaddew minnha ta' qabilna iżda wkoll dwar kemm huma bla skop il-gwerer.

Il-bieraħ ktibt li l-forzi demokratiċi kollha għandhom jingħaqdu biex jieqfu kontra t-theddida tal-faxxiżmu.

Jidher li kemm Joseph Muscat kif ukoll Adrian Delia m'humiex iġibu ruħħom ta' mexxejja nazzjonali.

B'kuntrast ma' dan, niftakar fis-sens strett ta' dover li kellu Eddie Fenech Adami.

M'għandniex xi ngħidu, Eddie Fenech Adami kien politiku makakk li ma kienx jitlef opportunità waħda biex jieħu vantaġġ politiku fuq l-avversarji bil-għan li jirbaħ l-elezzjonijiet.

Minkejja dan, huwa qatt ma farfar mir-responsabbiltà li jirrappreżenta lill-pajjiżna f'ċerimonji uffiċjali, partikolarment f'dawk iċ-ċerimonji ta' tifkira.

Minflok niftakru u nfakkru, llum qegħdin inessu u ninsew.

Immaġinaw li kieku Joseph Muscat illum attenda għaċ-ċerimonja u tkellem dwar il-kruha tal-gwerra u dwar it-tbatija li ġġib magħha l-immigrazzjoni.

Immaġinaw li kieku tkellem dwar il-biża' tal-vjolenza, dwar it-tfittxija tal-kenn, dwar it-theddida ta' invażjoni u dwar is-sagrifiċċju li għamlu l-alleati u ħbieb oħra 'l bogħod minn xtutna biex ikunu ta' sostenn għalina.

U waqt li jkun qed jagħmel id-diskors immaġinarju tiegħu, immaġinawħ jispjega r-raġunijiet il-għala l-gvern tiegħu qed igħaddi nformazzjoni bil-moħbi lil-Libjani dwar refuġjati li jkunu ħadu riskju b'ħajjithom u ħarbu mill-ħajja ta' lsiera li qed igħixu fil-kampijiet tax-xogħol fil-Libja.

Kien ikollu jispjega il-għala dan l-att ta' mistħija (u forsi anki, fl-isfond tal-liġi, att ta' natura kriminali) ma sarx legalment u bil-miftuħ permezz tal-ambaxxati u tal-ministeri tal-affarijiet barranin taż-żewġ pajjiżi.

U minflok, jippermetti li tinħema konfoffa bejn dak il-ħalliel Neville Gafà u Haytham al-Tajouri, bniedem li diġà ssemma' minn Nazzjonijiet Uniti għall-abbużi li wettaq kontra d-drittijiet tal-bniedem u għall-atti ta' estorsjoni kontra qraba ta' priġunieri li jinsabu f'kampijiet ta' konċentrament immexxijin minnu.

Immaġinaw lil Joseph Muscat hu u jispjega kwotazzjoni ta' "uffiċjal governattiv anzjan" li, bi kliem li tista' ssejjaħlu bħala neo-Nażista, lis- Sunday Times of Malta llum qalilha li allaħares ma kienx Neville Gafà għax kieku pajjiżna jinsab mgħarraq bl-immigranti.

Skonthom il-problema qed isibu tarfha billi jgħinu lil Libjani jerġgħu jaqbdu lir-refuġjati u jkakxruhom lura lejn l-infern li kienu qegħdin fih.

In-Nażisti riedu jwettqu l- lebensraum bis-saħħa tat-trasportar ta' Lhud lejn il-lvant permezz tal-vapuri tal-art.

F'Malta "nsalvaw lill-immigranti mill-għarqa" billi nqabbdu lill-Libjani biex ikaxkruhom permezz ta' dgħajjes lejn in-nofsinhar.

U biex din l-imġieba tkun waħda ġustifikata, jeħtieġ li tkun ukoll waħda sigrieta.

Dawk il-laqgħat li kellu Gafà tista' ssejjħilhom il-Konferenza Wannsee tagħna.

L-unika raġuni il-għala dalgħodu tas- Sunday Times of Malta ngħataw din l-informazzjoni minn "uffiċjal governattiv anzjan" hi biss waħda ta' espedjenza politika: dawn ikkalkulaw li b'din l-aħbar lil Neville Gafà xorta jkunu jistgħu isalvawlu ġildu u jżommuh Kastilja minkejja x-xhieda kontrih li ngħatat fil-qorti fil-ġranet li għaddew.

Ikun hemm min jaqra' s- Sunday Times of Malta llum u lil Neville Gafà – persuna li teżisti xhieda kontrih fil-qorti dwar tixħim u estorsjoni – jqisu bħala xi eroj nazzjonali, jew forsi anki salvatur, għaliex qed isalva lil Malta milli tiġi mgħarrqa taħt il-piż tal-immigranti.

Għal dawn Gafà huwa t-Toni Bajada ta' żmienna.

Saħansitra anki Heinrich Himmler kien jippretendi l-gratitudni talli tejjeb is-sitwazzjoni tal-akkomodazzjoni bejn il-bliet ta' Berlin u Königsberg.

Il-mexxejja tagħna jridu jnessuna li l-gwerra ġabet magħha infern tad-dinja, ġabet magħha skjavitù furzata, ġabet magħha immigrazzjoni furzata u ġabet magħha vjolenza fuq popli sħaħ.

U qed jieħdu kull opportunità biex inessuna l-istorja tagħna stess.

Il-prim ministru tagħna okkażjoni bħal din jaħrabha – għax, bħal speċi, logħba futbol hi aktar importanti.

F'Jum it-Tifkira għandha niftakru l-gwerer li liċ-ċivilitajiet il-kbar tal-Ewropa qabbduhom it-triq ta' barbariżmu liema bħalu.

Dan huwa li qed iseħħ fi żminijietna.

Minflok niftakru minn dak li għaddew minnu ta' qabilna, nippreferu li ninsew.

U għaliex nippreferu li ninsew, ma naħsbuhiex darbtejn li nikkawżaw it-tbatijiet fuq persuni li ma nafuhomx.

Għaliex, kif qal lis- Sunday Times of Malta dalgħodu uffiċjal governattiv, "lil dawn m'aħniex responsabbli għalihom aħna".

Ma' nżul ix-xemx u hekk kif jibda' jbexbex, uħud minna ser jiftakru fihom.

Previous: Żewġ mistoqsijiet: Min ħallas biex jitwettaq il-qtil?

Min qed iħallas l-ispejjeż tad-difiża?

Next: Keith Schembri nqela' b'żejtu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Dak li ma qalx Jean Pierre Debono

Jekk għadek ma qrajtx "l-ispjegazzjoni" ta' Jean Pierre Debono għamel dan qabel taqra' dan li-ġej.

Huwa għamel ċaħdiet u ħareġ bi skużi u ttanta jispjega – jien xandart dak kollu li kiteb għaliex huwa ġust li wieħed ikun jaf il-verżjoni tiegħu x'inhi.

Iżda l-bużillis jinsab hawn.

Il-kredibilità tal-"apoloġija" ta' Jean Pierre Debono hi msejsa fuq l-konklużjoni li aħna lkoll bħaħan.

Hekk sirna fil-politika – politiċi jogħxew bil-ħila tagħhom li jħaddmu s-setgħa fuq in-nies – jiġifieri aħna – bħallikieku dawn huma xi ngħaġ li jeħtieġ li jinħalbu u li jiġu skarnati.

Il-Partit Nazzjonalista lanqas in-nies tiegħu stess m'għadhom ifittxu li jisimgħu dak li jkun irid igħid.

Dan għaliex tant qed joħroġ b'kontradizzjonijiet, inkonsistenzi u gideb sfaċċat li kważi kważi rrinunzja għar-rwol tiegħu li jfassal il-fehmiet, li joħloq ir-reazzjonijiet u li jixpruna d-dibattiti.

Segwejt xi membri parlamentari jwieġbu l-mistoqsijiet ta' Jacob Borg tat- Times of Malta – membri parlamentari li jemmnu fis-sewwa — Jason Azzopardi, Claudette Buttigieg, Beppe Fenech Adami u Chris Said.

Iżda dawn ukoll jinsabu wisq mifnija, wisq imbeżżgħin u wisq konfużi biex jesprimu fi kliem dak li verament jinsab f'moħħhom.

F'mument minnhom, Jacob Borg lil Chris Said staqsieh jekk il-PN jistax ikompli b'Adrian Delia fit-tmun.

Chris Said wieġeb, "għaliex le?"

Għaliex le?

Trid it-tweġiba l-qasira jew dik twila?

Trid tiġbed linja bejn dakinhar li Delia tfaċċa fix-xena b'dak id-diskors dwar il-biċċa blogger u l-preżent?

Jew tippreferi d-diskors li qal dalgħodu meta kien qed jitħaddet bħallikieku l-fatti ma jeżistux u waqt li lil tal- MaltaToday qalilhom li "jinsab kważi assolutament ċert" – min jaf x'ried ifisser b'din il-frażi? – , li ma kienx hemm tbagħbis minn naħa ta' Jean Pierre Debono fl-attentat tiegħu li jakkwista siġġu parlamentari?

Lil Chris Said se ntiħ raġuni waħda biss għala Adrian Delia m'huwiex kapaċi jmexxi: huwa tellef il-fiduċja li kellhom fih dawk ta' madwaru, tal-grupp parlamentari u tas-segretarju ġenerali, tal-impjegati tal-partit u tal-uffiċjali, tal-kandidati u ta' dawk li ġew eletti, tal-elettorat, tal-attivisti u ta' dawk li jipprotestaw.

Lanqas għal ġurnata oħra m'għandu jibqa' f'postu.

Jean Pierre Debono illum wera' li kien inqabad f'nasba li kien ħejja huwa stess u mbagħad ipprova jbenġilha.

Intebaħ f'moħħu li l-uniku mod kif jista' jibqa' jterraq fil-wiċċ huwa permezz tar-rinunzja tiegħu tas-siġġu parlamentari.

Għaliex dik hija l-aktar ħaġa mportanti, hux hekk?

Li jibqa' jimraħ fil-wiċċ.

Li jibqa' jkollu l-iskrivanija fl-uffiċċju tiegħu fid-Dar Ċentrali fejn ikun jista' joqgħod jikkonkoffa u jimmanuvra dwar il-mod kif ikun jista' jirbaħ it-taqtigħiet tal-immaġinazzjoni tiegħu.

U għaliex jinsab imkaħħal ma' kariga li m'huwiex lest jitlaqha minn idejh, il-PN – li suppost qiegħed hemm biex iġib ruħu ta' oppożizzjoni għall-gvern ta' Joseph Muscat – issa sar il-post tal-kenn ta' Jean Pierre Debono u ta' Adrian Delia.

L-ittra ta' Jean Pierre Debono qrajtuha.

Fiha jsemmi kemm kien idum jaħdem sa tard bil-lejl u li saħansitra ma' tħallasx għal xhur sħaħ.

Isemmi wkoll id-dispjaċir tiegħu għall-fatt li m'huwiex ser jokkupa siġġu parlamentari li għadu jippretendi li huwa tiegħu.

Iżda ma jsemmi xejn dwar ir-rwol tiegħu ta' impjegat tal-PN u "konsulent politiku prinċipali" ta' Adrian Delia.

Ma semma' xejn li bi ħsiebu jirrinunzja għal dan ir-rwol.

U lanqas ma semma' li Adrian Delia talbu jwarrab għaliex m'hemmx persuna oħra li tkun lesta tidħol għal dan ix-xogħol.

B'ċikka, din l-istorja dwar David Stellini/Kevin Cutajar reġgħet ġabitna wiċċ imb'wiċċ mal-marda li teżisti fi ħdan il-PN.

Din il-marda kienet diġà tfaċċat b'mod drammatiku dakinhar li Adrian Delia daħħalha f'rasu li jqalfat lil Simon Busuttil 'il barra mill-partit.

Meta mbagħad Adrian Delia daqq l-irtirata, kulħadd għadda biex jipprova jgħatti l-marda b'liżar.

Issa l-marda reġgħet tfaċċat u minn dakinhar kompliet tinfirex.

B'ċikka l-liżar li kien qed jgħatti l-marda tgeżwer u, wara tmiem il-ġimgħa mimlija tensjoni, erġajna lura għal fejn konna nhar il-Ġimgħa li għaddiet.

U l-PN issa jridna nerġgħu ngħattu l-marda bil-liżar u nibqgħu għaddejjin bħallikieku ma ġara' xejn.

Nhar il-Ġimgħa li għaddiet ħarġu r-riżultati kollha tal-elezzjonijiet tal-kunsilli lokali.

Il-PN ġab l-iżgħar perċentwali ta' voti f'50 sena u ġenerazzjoni sħiħa ta' mexxejja tidher li għebet.

Hawn min jgħid li s-sitwazzjoni tista' titranġa.

J'Alla jitranġa kollox b'wiċċ il-ġid.

Imma min ser jagħmel l-ewwel pass?

Previous: Il-PN iħabbar li Jean Pierre Debono mhux ser jokkupa s-siġġu Parlamentari Next: Storja dwar żewġ intervisti window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jinsa' dak li jaqbillu jinsa'

Raphael Vassallo kiteb b'kemm jesa' patafjun fil- MaltaToday tal-bieraħ biex igħidilna li kien bi ħsiebu jwieġeb raġuni b'raġuni għal kull waħda mit- 13 il-raġuni tiegħi il-għala nsostni li l-kelma ħielsa f'Malta tinsab mhedda .

Sa fejn stajt nara, qata' qalbu u wasal sa raġuni numru 4 biss.

Ma jimpurtax.

Tagħsar kemm tagħsar l-argumenti tiegħu, tasal dejjem għall-istess konklużjoni li ma kiteb xejn ġdid.

Dan staqsa: Manuel Delia il-għala qed jitkellem proprju issa dwar il-libertà tal-kelma u għaliex dak li qed igħid issa ma qalux qabel l-2013?

Manuel Delia il-għala bħal donnu nesa' l-imgħoddi tiegħu iżda jħossu ħieles li jitkellem dwar il-preżent?

It-tweġiba, Raphael, tinsab f'punt numru 13 – punt li ħarablek jew erħejtlu jaħrablek.

Il-bidla fl-attitudni tiegħi ma seħħitx mar-riżultat tal-elezzjoni tal-2013.

Seħħet fl-2017 hekk kif ġurnalista ġiet assassinata.

Ma konniex qed ngħixu f'xi ġenna tal-art qabel l-2017 u m'għandix dubju li qabel l-2013 kellu rwol kull min kien qed iniedi kampanji favur il-kelma ħielsa.

M'għandi ebda ndiema għall-fatt li ma qattajtx ħajti kollha niġġieled favur il-kelma ħielsa.

Forsi jista' jingħad li jien wieħed minn dawk li twilidt il-bieraħ għal vokazzjoni bħal din.

Madankollu nħoss ċerta ħtija għall-fatt li kellha tkun karrozza-bomba li ġiegħlitni nintebaħ li l-messaġġi ta' appoġġ li kont nibgħat lil Daphne Caruana Galizia fuq in-numru tal-Whatsapp tagħha – liema messaġġi kont naf li ma kenitx se xxandarhom – ma taw ebda kontribut lis-soċjetà.

Iva, tabilħaqq, xi ftit ta' ndiema għandi.

Iżda kemm il-darba l-aħħar argument li Raphael Vassallo u oħrajn bħalu għandhom il-ħila li jiggranfaw miegħu biex imeruni huwa fis-sens jien ma rraġunajtx b'dan il-mod qabel l-2013, dan allura jfisser li – mingħajr ma jridu – qegħdin jaqblu ma dak li ktibt.

Fi ftit kliem, l-argument ta' Raphael Vassallo huwa dan: Manuel Delia fejn kien?

Ippermettuli nwieġeb din il-mistoqsija b'mistoqsija oħra.

Raphael Vassallo, fejn int fil-preżent?

Previous: Repubblika talbet lill-KE taġixxi fuq il-falliment ta' Malta li tinfurza l-liġi kontra l-ħasil tal-flus fil-konfront ta' politiċi korrotti Next: Il-Pulizija Spanjola tinterċetta konversazzjonijiet telefoniċi tal-Direttur tas-Sajd Maltija li fihom instemgħet titlob ħlas bħala tixħim – sit Spanjol tal-aħbarijiet window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Palata lil tal-Labour dwar l-abort

Ninsab determinat li noqgħod lura milli nitkellem favur jew kontra l-abort sakemm dan is-suġġett jibqa' kwistjoni li dwaru f'pajjiżna ma jidhirx li teżisti għażla għall-votanti.

X'aktarx li jien nippreferi li noqgħod lura milli nidħol fil-mertu tas-suġġett anki jekk il-kwistjoni ssir waħda ta' kontroversja politika.

Ma skantajt xejn li l-Partit Nazzjonalista żeffen il-kwistjoni tal-abort fin-nofs.

Jista' jkun li nħossni xi ftit urtat għall-fatt li dan is-suġġett jista' jaljena li dak li jkun mill-kwistjonijiet reali li bħalissa qed jiffaċċja l-pajjiż u jista' wkoll idgħajjef l-argumenti validi li qed iġibu wħud mill-kandidati Nazzjonalisti.

Madankollu ma skantajt xejn.

Fis-sitwazzjoni li jinsab fiha, l-PN huwa ħerqan li jħeġġeġ lill-partitarji tiegħu jivvutaw u mhix ħaġa ta' barra minn hawn jekk jipprova jagħmel dan biex ikompli jsaħħaħ l-appoġġ.

Iżda jekk wieħed jagħti daqqa t'għajn lejn it-titlu tar-rapport tad-diskors tal-lum ta' Adrian Delia, wieħed jista' jikkonkludi li dan il-bniedem bħal donnu qed jemmen bis-sħiħ fil-ħmerijiet li qed jogħġbu jlissen.

Iċ-ċiniżmu politiku jien m'għandix grazzja miegħu.

Iżda jekk Adrian Delia kien qed ikun ċiniku meta żeffen l-abort fin-nofs, x'aktarx kont nifhem li qed jipprova jħajjar lil dawk li sal-lum għadhom bejn ħalltejn biex jivvutaw lill-partit tiegħu.

Madankollu issa qed niddubita kemm fil-fatt qed ikun ċiniku.

Dan bħal donnu qed jaħseb li huwa importanti għall-PN li jikseb maġġoranza fl-elezzjonijiet għall-Parlament Ewropew għaliex, jekk din il-maġġoranza tibqa' ma tinkisibx, b'xi mod jiġi impost l-abort fuq Malta minn barra.

Jeħtieġ li nifhmu li ebda maġġoranza fil-Parlament Ewropew – kemm jekk tkun Soċjalista jew ta' xi kulur politiku ieħor – m'għandha s-saħħa li tintroduċi l-abort f'Malta sakemm il-Parlament Malti stess ma jgħaddix il-liġi li tkun meħtieġa.

Qabel ir-referendum tal-2003, il-PN dan kollu kien fehmu lill-votanti u kien iffirma protokoll mat-trattat li permezz tiegħu sieħeb lil Malta fl-Unjoni Ewropea li kien igħid li l-abort ma jistax jidħol f'Malta kemm il-darba ma jkunx il-gvern Malti stess li jiddeċiedi li jdaħħlu.

M'għandniex xi ngħidu, jista' jiġri li l-Partit Laburista bis-saħħa tal-maġġoranza li għandu, jiddeċiedi li jdaħħal l-abort, igħidu x'igħidu u jaħsbuha kif jaħsbuha s-Soċjalisti Ewropej dwar il-kwistjoni.

Iżda hawn hu l-bużillis.

Adrian Delia għadu kemm ta palata lil tal-Labour biex, jekk iridu, jagħmlu eżatt dan.

Għaliex skont hu, r-riżultat tal-elezzjoni għall-Parlament Ewropew se jkun referendum dwar jekk Malta għandhiex idaħħal l-abort jew le.

Għandux jew le fil-mira tiegħu l-votanti entużjasti jew dawk li għadhom bierdin, għandi nifhem li Adrian Delia huwa l-uniku bniedem li naf bih jien li jaħseb maġġoranza Nazzjonalista hi b'xi mod possibbli f'dawn l-elezzjonijiet Ewropej.

Kulħadd qed jitkellem dwar kemm se jkun kbir id-distakk bejn il-maġġoranza Laburista u l-vot Nazzjonalista u diffiċli ssib xi ħadd li jaħsibha mod ieħor.

Għaldaqstant, bl-iktar mod banali u grottesk, Adrian Delia għadu kemm ta daqqa ta' ħarta kbira lil dawk li qed jaħdmu qatigħ kontra d-dħul tal-abort u għadda f'idejn tal-Labour il-mandat biex idaħħal l-abort għaliex Delia qed jirreferi għall-elezzjoni għall-Parlament Ewropew bħala waħda referendarja dwar l-abort.

Jekk int kontra id-dħul tal-abort, il-benjamin tiegħek għadu kemm waħħallek kanna żul minn hemm.


Żewġ mistoqsijiet: Min ħallas biex jitwettaq il-qtil? Min qed iħallas l-ispejjeż tad-difiża?

Agħtu daqqa t'għajn lejn dan ir-rapport mill-qorti dwar it-tieni sessjoni ta' dalgħodu tal-proċess kriminali tat-tliet irġiel li jinsabu mixlija bil-qtil ta' Daphne Caruana Galizia.

Jien għamilt xi riċerki u ninsab infurmat minn bosta għejjun li William Cuschieri, li huwa l-avukat tal- aħwa Alfred u George Degiorgio, bgħat xi rapporti tekniċi u informazzjoni fornuta mill-esperti tal-FBI dwar il-post li fih kienu jinsabu l-klijenti tiegħu fil-ħin tad-delitt, lil ditta tal-konsulenza speċjalizzata fil-Istati Uniti.

Huwa bgħat ukoll xi provi li kienu ġew ippreżentati mill-Ispettur li qed jinvestiga l-każ Keith Arnaud.

Din id-ditta Amerikana jisimha Cherry Biometrics ta' Virginia u din tinkludi diviżjoni dwar is- cell

tower tracking li ta' sikwit titqabbad minn difensuri f'ġurijiet li jsiru fl-Istati Uniti bil-għan li jirribattu provi li jkunu ġew preżentati mill-prosekuzzjoni.

Dan mhux kollox.

Id-difiża qabbdet ukoll inġiniera Taljani għall-istess skopijiet.

F'dan l-istadju jkun jeħtieġ li wieħed jieqaf biex jaħseb ftit.

L-ewwelnett, il-liġi Maltija ma tippermettix lid-difiża f'proċess kriminali li tqabbad esperti biex jixhdu bħala xhieda tad-difiża.

L-esperti jinħatru mill-qorti stess u dawn ikunu obbligati li jwieġbu il-mistoqsijiet li jsirulhom mill-qorti u mill-avukati taż-żewġ naħat, jiġifieri dawk tal-prosekuzzjoni u dawk tad-difiża.

Għaldaqstant m'huwiex ċar x'bi ħsiebhom jagħmlu l-avukati tal-aħwa Degiorgio bil-kuntatt li diġà għamlu ma' esperti Amerikani u Taljani.

It-tieni, skont il-liġi Maltija l-provi li jkunu nġabru għandhom ikunu aċċessibbli biss għall-avukati taż-żewġ naħat.

Kif ġie spjegat dalgħodu fil-qorti, lanqas l-avukati tal-familja tal-vittma ma jista' jkollhom aċċess għal dawn il-provi.

Ikun qed jabbuża min jaqbad u jiġbor informazzjoni mill-proċess tal-qorti u jibgħatha lejn l-Amerika.

L-Imħallef illum wissa' li imġieba bħal din m'hix aċċettabbli u m'għandhiex tirrepeti ruħħa fil-futur.

Iżda dak li seħħ fl-imgħoddi jgħodd ukoll.

It-tielet, wieħed għandu jistaqsi b'liema mod qiegħda titħallas din il-konsulenza.

Din m'hix kwistjoni ta' kurżità.

Jien diġà skantajt dwar kif l-aħwa Degiorgio jidher li għandhom il-mezzi biex iħallsu l-ispejjeż tal-kawżi kostituzzjonali li għamlu.

U l-avukat William Cuschieri illum stqarr li x'aktarx li għad isiru aktar kawżi ta' din in-natura.

Diġà huwa misteru kbir dwar kif dawn qed jirnexxielhom iħallsu l-ispejjeż li jġibu magħhom dawn il-kawżi.

Iżda huwa misteru ħafna akbar kif dawn ukoll kellhom il-mezzi biex iqabbdu esperti Amerikani.

Skont l-għejjun tiegħi, wieħed ikun jeħtieġ li jħallas bejn $400,000 u $600,000 biex iqabbad espert Amerikan u jtellgħu jixhed.

F'dan il-każ, l-espert ikun mistenni li jmeri l-provi li jkunu ġew miġbura mill-FBI f'qorti barranija u f'proċess kriminali dwar assassinju politiku li fih x'aktarx hi mdaħħla l-kriminalità organizzata.

X'aktarx li l-ispejjeż marbutin ma' dan l-eżerċizzju jkunu ħafna aktar għoljin.

M'hemmx dubju li kulħadd għandu d-dritt li jkollu difiża adegwata.

Issa għamlu paragun mad-difiża li għandhom l-aħwa Degiorgio u r-riżorsi bla tarf li jidher li dawn għandhom għad-dispożizzjoni tagħhom mad-difiża li għandu seħibhom il-ko-akkużat Vincent Muscat li – fost raġunijiet oħra li jista' jkun hemm – jidher li m'għandux il-mezzi finanzjarji biex iħallas avukat difensur u issa qed jidher għalih avukat maħtur mill-qorti.

Iżda tibqa' bla tweġiba l-mistoqsija dwar kif dawn għandhom il-mezzi biex ilaħħqu ma' dawn l-ispejjeż kollha.

Il-mixlija ser igħaddu proċess kriminali fuq akkuża ta' ħasil ta' flus u għaldaqstant ġidhom suppost huwa miżmum.

Jeħtieġ li niftakru wkoll li dawn ilhom bla xogħol għal għexieren ta' snin li matulhom, skont huma, ma kienu qatlu lil ħadd u allura ħadd ma ħallashom biex iwettqu qtil – forsi bis-saħħa t'hekk nistgħu nikkonkludu li m'għandhomx minn fejn iħallsu.

U jekk dan tassew huwa l-każ, ifisser li dawn l-ispejjeż qed iħallashom xi ħadd ieħor.

Min ma jkollux il-mezzi finanzjarji biex ikollu difiża adegwata is-soltu jingħata għajnuna mill-istat.

M'hemm xejn ħażin jekk ikun hemm NGO dwar id-drittijiet tal-bniedem li tħallas hi għall-ispejjeż tad-difiża.

Iżda jekk dan huwa l-każ, l-NGO in kwistjoni mistennija li tkun trasparenti dwar dan.

Allura min qed jiffinanzja l-ispejjeż tad-difiża tal-aħwa Degiorgio?

Dawn it-tnejn jinsabu mixlija bi qtil u għad iridu jinkixfu l-kompliċi li allegatament ħallsuhom biex iwettqu d-delitt.

Dawk li qed jiffinanzjaw id-difiża u l-kompliċi jistgħu ikunu l-istess persuni.

X'inhu jiġri?

Previous: Ministri jappellaw mit-tieni digriet li ordna t-tnedija ta' inkjesta kriminali dwar l-imġieba tagħhom Next: It-Toni Bajada ta' żminijietna window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-PN iħabbar li Jean Pierre Debono mhux ser jokkupa s-siġġu Parlamentari

Fi stqarrija qasira mxandra fuq Net News, il-PN ħabbar li Jean Pierre Debono lil Adrian Delia qallu li "mhux bi ħsiebu jaċċetta s-siġġu Parlamentari li ngħata lilu f'proċess demokratiku fi ħdan l-istrutturi tal-PN".

Net News qal li kien ser iforni aktar informazzjoni aktar tard.

Din hi kopja tal-ittra li Jean Pierre Debono bgħat lill-kap tiegħu Adrian Delia li permezz tagħha ħabbar id-deċiżjoni tiegħu li ma jokkupax is-siġġu P arlamentari ta' David Stellini.

Previous: In-ngħaġ u l-ilpup Next: Dak li ma qalx Jean Pierre Debono window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Repubblika talbet lill-KE taġixxi fuq il-falliment ta' Malta li tinfurza l-liġi kontra l-ħasil tal-flus fil-konfront ta' politiċi korrotti

Repubblika kitbet formalment lill-Kummissjoni Ewropea biex tagħmel ilment dwar ksur tal-liġi Ewropea mill-awtoritajiet Maltin meta qed jonqsu li jinfurzaw il-liġi dwar il-ħasil ta' flus fil-konfront ta' persuni fil-poter.

Repubblika għamlet l-ilment fuq din il-bażi legali: Ksur tal-provvedimenti tad-Direttiva 2005/60/EC (it-tielet direttiva kontra l-ħasil tal-flus) u Tad-Direttiva li ħaditilha postha 2015/849 (ir-raba' direttiva kontra l-ħasil tal-flus), inkluż iżda mhux biss l-Artiklu 58(2) u (4); Ksur ta' Artikli 2, 4(3) u 19(1) tat-Trattat dwar l-Unjoni Ewropa u t'Artiklu 47 tal-Karta tad-Drittijiet Fundamentali tal-Unjoni Ewropea; Ksur tal-prinċipju tal-effettivita'.

Repubblika spjegat kif: Fi Frar 2016, Daphne Caruana Galizia kixfet li l-Ministru għall-Enerġija Konrad Mizzi u l-Kap tal-Uffiċju tal-Prim Ministru, Keith Schembri, fetħu kumpanija sigrieta kull wieħed fil-Panama u trust sigrieta fi New Zealand.

Dan waqt li kienu uffiċjali pubbliċi.

L-allegazzjonijiet kienu aktar tard ikkonfermati mill-PanamaPapers ippubblikati f'April 2016 u bl-ammissjoni ta' Mizzi u Schembri.

Caruana Galizia nqatlet f'assassinju brutali f'Ottubru 2017 waqt li kienet għada qed taħdem fuq investigazzjonijiet dwar korruzzjoni.

Hemm tħassib dejjem jikber dwar l-investigazzjonijiet tal-Pulizija u s'issa l-persuni li ordnaw il-qtil għadhom mhux magħrufa.

Minkejja talbiet ripetuti fil-Parlament u barra minnu lill-Prim Ministru biex ikeċċi lil dawn it-tnejn mill-uffiċċju pubbliku, Muscat bil-qawwa rrifjuta u bil-qawwa ddifendihom.

Irrifjuta wkoll kull talba għal inkjesta pubblika skond il-liġi Maltija dwar l-inkjesti.

Tlett snin wara, Mizzi u Schembri għadhom it-tnejn fil-karigi tagħhom.

Sejħiet ripetuti lill-entitajiet responsabbli mill-infurzar tal-liġi, inkluż lill-Avukat Ġenerali, lill-Kummissarju tal-Pulizija u lill-aġenzija nazzjonali kontra l-ħasil tal-flus — l-FIAU — biex jinvestigaw lil Mizzi u Schembri dwar korruzzjoni u ħasil ta' flus, waqgħu fuq widnejn torox.

Waqt li hu magħruf li l-FIAU għamlet xi investigazzjonijiet li wasslu għal rapporti li sabu suspett raġjonevoli ta' ħasil ta' flus minn Mizzi u minn Schembri, l-aġenzija qatt ma kompliet fuq l-investigazzjonijiet u l-pubbliku sar jaf bihom biss wara li wħud mir-rapporti ġew leaked .

Fin-nuqqas ta' kwalunkwe azzjoni mill-awtoritajiet kompetenti biex jinvestigaw dak li skoprew il-PanamaPapers, f'Lulju 2017, dak li kien il-Kap tal-Oppożizzjoni Simon Busuttil, talab lill-qorti tordni inkjesta maġisterjali skond il-liġijiet ta' Malta li jippermettu li ċittadini Maltin jitolbu li ssir inkjesta dwar allegata offiża kriminali.

It-talba sabet l-oppożizzjoni qawwijja tal-persuni involuti, inklużi l-Prim Ministru, il-Kap tal-Uffiċju tiegħu, il-Ministru tal-Enerġija kif ukoll żewġ konsulenti u intermedjarji finanzjarji li fetħu l-istrutturi fil-Panama u fi New Zealand f'isem Mizzi u Schembri.

F'April 2018, id-DaphneProject, magħmul minn grupp ta' ġurnalisti internazzjonali li ngħaqdu biex ikomplu l-investigazzjonijiet ta' Daphne Caruana Galizia, ippubblikaw emails oħra mill-PanamaPapers li urew li l-għan tal-kumpaniji li rreġistraw Mizzi u Schembri fil-Panama kien biex jirċievu ħlasijiet ta' €150,000 fix-xahar minn żewġ kumpaniji reġistrati f'Dubai magħrufa bħala 17 Black Ltd u Macbridge Ltd.

Lanqas dawn ir-rivelazzjonijiet ġodda ma wasslu għal xi investigazzjoni mill-awtoritajiet Nazzjonali jew minn xi azzjoni ta' tkeċċijja mill-Prim Ministru.

F'Lulju 2018, l-ewro-deputat David Casa ppubblika kopja tar-rapport leaked tal-FIAU li kien jgħid li l-FIAU kellha suspett raġjonevoli f'Konrad Mizzi li wettaq ħasil ta' flus u jew għamel qliegħ minn atti kriminali minħabba l-involviment tiegħu fil-każ li kixfu l-PanamaPapers.

Lanqas din ir-rivelazzjoni ma' bdiet xi investigazzjonijiet mill-awtoritajiet nazzjonali jew għal xi azzjoni ta' tkeċċija mill-Prim Ministru.

F'Ottubru 2018, DaphneProject kixef li sid 17 Black hu Yorgen Fenech, wieħed mis-sidien tal-proġett għal power station ġdida li kien wieħed mill-wegħdi elettorali ewlenin tal-gvern ta' Muscat meta tela' f'Marzu 2013.

Din ir-rivelazzjoni kkonfermat li Mizzi u Schembri fetħu l-kumpaniji tal-Panama biex jirċievu flus minn wieħed mis-sidien tal- power station il-ġdida.

Li ma jitwemminx hu li lanqas din ir-rivelazzjoni ma bdiet xi investigazzjonijiet mill-awtoritajiet nazzjonali jew ma wasslet biex il-Prim Ministru jkeċċi lil xi ħadd.

Yorgen Fenech ma ċaħadx rapporti pubbliċi li hu kien qal pubblikament u privatament li l-kuntratt tal- power station kien diġa rranġat għalih qabel l-elezzjoni tal-2013 li tellgħet fil-gvern lil Konrad Mizzi u Keith Schembri.

F'Novembru 2018 rapporti fl-istampa taw x'jinftihem li nfetħet inkjesta maġisterjali biex tinvestiga lil 17 Black.

Il-Ministru tal-Ġustizzja kkjarifika b'mod pubbliku li l-inkjesta kienet dwar il-kumpanija u li ma kinitx se tħares lejn l-aġir ta' Yorgen Fenech, Konrad Mizzi u Keith Schembri.

F'Jannar 2019, wara battalja twila fil-qrati u minkejja dawn ir-rivelazzjonijiet kollha, it-talba ta' Simon Busuttil għal inkjesta maġisterjali ċċaħdet fil-Qorti tal-Appell.

Talba oħra separata biex tinfetaħ inkjesta ċċaħdet ukoll ftit jiem wara.

Dan ifisser li anke l-qrati f'Malta jidhru li ma jridux jiftħu investigazzjoni f'PanamaPapers kif tridhom jagħmlu l-liġi u minkejja l-obbligi ta' Malta taħt direttivi suċċessivi Ewropej dwar il-ħasil tal-flus.

Fi Frar 2019, tlett snin mindu ħarġu l-PanamaPapers, Malta ma bdiet ebda investigazzjoni u ma ħadet ebda azzjoni biex tassigura l-implimentazzjoni xierqa u effettiva tad-direttiva Ewropea kontra l-ħasil tal-flus u ma tatx rimedju suffiċjenti biex tassigura ħarsien legali xieraq fl-oqsma li jaqgħu taħt il-liġi tal-Unjoni.

Lanqas ma pprovdiet rimedju effettiv quddiem tribunal kif teħtieġ il-Karta tal-Unjoni Ewropea dwar id-Drittijiet Fundamentali.

Minħabba din l-implimentazzjoni diffettuża tal-liġi Ewropea, Malta qed tikser ukoll il-prinċipju tal-effettivita' u minħabba ċ-ċaħda sistematika li tinvestiga każ lampanti ta' korruzzjoni u ħasil ta' flus, Malta qed tikser il-valuri tal-Unjoni Ewropea mniżżla f'Artiklu 2 tat-Trattat dwar l-Unjoni Ewropea.

Sadattant, Mizzi u Schembri għadhom f'karigi pubbliċi għoljin: Ministru u Kap tal-Uffiċju tal-Prim Ministru u membri tal-Kabinett tal-Ministri.

L-iskandlu tal-PanamaPapers f'Malta hu xokkanti mhux biss għax politiċi u nies fil-poter f'Malta nqabdu fil-fatt.

Hu xokkanti aktar għax meta nqabdu, l-istituzzjonijiet bid-dmir li jaġixxu irrifjutaw li jieħdu azzjoni.

Dan jgħodd għall-fergħa eżekuttiva li tikkontrolla u torbot idejn l-aġenziji tal-infurzar tal-liġi anke b'limitazzjonijiet fuq ir-riżorsi tagħhom u jgħodd ukoll għall-fergħa ġudizzjarja li meta kien hemm talbiet biex tinfetaħ inkjesta dan m'għamluhx.

Ir-responsabbilta' għall-falliment tal-ġudikatura jaf hi tal-fergħa leġislattiva li ma tatx lill-ġudikatura liġijiet adegwati biex jimplimentaw kif imiss il-liġijiet Ewropej kontra l-ħasil tal-flus.

Il-fatt hu li s-snin minn meta ħarġu l-PanamaPapers urewna li ebda azzjoni m'hi qed tittieħed f'Malta.

Ma nistgħux naqtgħu qalbna mill-istituzzjonijiet tagħna u fil-fatt għandha l-intenzjoni li nieħdu aktar azzjoni bħala Repubblika biex nipprovaw nimbuttaw li tinbeda azzjoni kif imiss.

Iżda sadattant irridu nuru kif l-Istat Malti — it-tlett friegħi tal-gvern — mhux qed iħaddmu l-liġi Ewropea meta kkonfrontati b'allegazzjonijiet ta' ħasil ta' flus fil-konfront ta' politiċi.

Meta Stat Membru ma jimplimentax il-liġi Ewropea, l-aktar il-proveddimenti tat-Trattat dwar l-Unjoni Ewropea, il-Kummissjoni Ewropea għandha d-dritt tibda azzjoni kontra dak l-Istat Membru.

Dan jista' jwassal għal sanzjonijiet.

Qed nagħmlu l-ilment tagħna skond il-proċedura t'ilmenti formali lill-Kummissjoni Ewropea biex nitolbuhom jibdew proċess legali biex jistħarreġ dan il-ksur persistenti tal-liġi Ewropea.

Dawn il-liġijiet jipproteġu liċ-ċittadini Maltin.

Iċ-ċittadini Maltin kollha jeħtieġu li l-istituzzjonijiet jitrattaw lil kulħadd l-istess.

Hawn m'aħniex 'nitkellmu kontra Malta'.

Qed niddifendu 'l Malta mill-persuni li b'impunita' qed jiksru l-liġijiet tagħha (għax il-liġi Ewropea hi l-liġi ta' Malta) u jiżġiċċaw mingħajr konsegwenzi għar-reati tagħhom waqt li l-bqija tal-Maltin iħallsu għalihom.

Meta jfallu l-istituzzjonijiet, iċ-ċittadini għandhom jaġixxu.

Għalhekk teżisti Repubblika.

Fl-istess ħin issottomettejna petizzjoni simili lill-Parlament Ewropew.

Din il-petizzjoni qegħda fil-preżent tiġi evalwata mill-kumitat apposta tal-Parlament Ewropew.

Qed inħejju wkoll petizzjoni għaċ-ċittadini Maltin li jixtiequ jappoġġjaw l-appell tagħna direttament mal-istituzzjonijiet Ewropej u fuq bażi individwali.

Aktar ma jkun hemm minn jerfa leħnu bi protesta kontra d-delinkwenza, aktar hemm ċans li nassiguraw li l-liġijiet Ewropej li nkitbu biex jipproteġuna, jkunu infurzati.

Previous: Kliem mitkellem mill-warrani ta' Raphael Next: Jinsa' dak li jaqbillu jinsa' window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Chris Cardona jerħilha lejn Liverpool

Din l-istorja m'hix dwar xi żjara li għamel Chris Cardona f'Velbert.

Għalkemm, m'għandniex xi ngħidu, Alla biss jaf fejn reħielha.

Siefer biex isegwi partita futbol flimkien ma' sieħbu tal-kabinett Chris Agius, li jsibuħ bħala l-Wefi, u ma' oħrajn.

Magħhom kien hemm Silvan u Matthew Fenech, kuġini ta' Yorgen Fenech tal-famuża 17 Black u wlied is-sidien tal-imperu ta' Tumas.

Dawn kienu ssemmew meta kienu silfu appartament f'Portomaso lil Chris Cardona li dak iż-żmien kien se jispiċċa mingħajr saqaf fuq rasu minħabba l-inkwiet li kellu ma' xi nisa.

U meta Daphne Caruana Galizia kienet kixfitlu l-borom fuq l-arranġament li kellu dwar l-appartment, Chris Cardona ħareġ ixejjer kopja ta' ċekk biex speċi ta' jserrħilna rasna li kien ħallas il-kera kollha f'daqqa hekk kif irritorna ċ-ċwievet lis-sidien.

U mbagħad għadda biex iddikjara l-istess ammont li suppost ħallas bħala dħul minn kirja.

Trasparenza tat-toqba t'għajni.

Insomma, naħseb li ħadd minnhom m'hu se jieħu għalih b'dan li qed nikteb u x'aktarx mhux se jiddejqu jekk nirreferi għalihom bħala ħbieb qaqoċċa.

Ftit ġimgħat biss wara li konna skoprejna li ta' Tumas kienu ħolqu kumpannija fid-Dubaj b'kont bankarju identifikat fid-dokumenti ta' Mossack Fonseca u li kienu ntrabtu li jħallsu lil Konrad Mizzi – sieħeb Chris Cardona u Chris Agius – l-ammont ta' $5,000 kull jum, dawn iż-żewġ membri tal-kabinett ma jiddejqu xejn jippożaw għar-ritratt mal-ulied ta' Tumas: tbissima, daħka, xejn m'hu xejn u kollox igħaddi.

Dawn ir-ritratti m'huma xejn ħlief prova ċara tal-indifferenza patoloġika amorali ddoqq l-iskotti li għandhom dawn in-nies.

Agħtu ħarsa lejn dan ir-ritratt tal- Instagram ta' Owen Bonnici ma' dik li kienet il-maħbuba tiegħu u li nġibed 13 il-jum wara l-assassinju ta' Daphne Caruana Galizia.

Dan kien fid-29 ta' Ottubru 2017.

Matul dan il-perijodu ta' żmien sitt xhur wara, waqa' l-gvern tas-Slovakkja minħabba l-qtil ta' ġurnalist f'dak il-pajjiż.

U hawn, il-Ministru tal-Ġustizzja kien qed iċarrat ħalqu jgawdi "Happy Sunday".

Dawn hekk huma magħmulin.

Previous: Il-ħmura fil-Facebook wall ta' Walls tiggarantixxi l-ġustizzja?

Next: Sit tal-aħbarijiet Taljan ta' kontra l-Mafja jsejjaħ il-vjolenza kontra attivisti bħala "attakk fuq id-demokrazija" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-ħmura fil-Facebook wall ta' Walls tiggarantixxi l-ġustizzja?

Il-Kummissjoni ta' Venezja għamlet riferenza għan-numru kbir ta' tribunali li għandna f'Malta li huma presjeduti minn ġudikanti – li m'humiex imħallfin jew maġistrati – u li għandhom is-setgħa li jaqtgħu is-sentenzi.

Iżda li dawn il-ġudikanti ma jħabblu rashom xejn dwar id-dmir tagħhom mhux biss li jkunu iżda li wkoll jidhru li huma imparzjali.

Wieħed minn dawn huwa ċertu Harold Walls li jippresiedi t-Tribunal Industrijali.

Bniedem li jiddiletta bil-kummenti fuq il- Facebook .

Ara ma taħsbux li dawn huma xi kummenti akkademiċi.

Xejn minn dan.

Huma purament kummenti ta' partitarju.

Issa jista' jkun li Harold Walls huwa bniedem jagħti sentenzi bilanċjati u wieħed li ma jħallix l-entużajżmu tal-vavi li għandu għal partit politiku jinfluwenzalu ħsibijietu.

Jista' jkun ukoll li dan Harold Walls jaqta' l-kwistjonijiet bejn ħaddiem u min iħaddem b'oġġettività.

Iżda dawk li jħaddmu kemm jista' jkollhom fiduċja li Walls jaqta' s-sentenza b'ġustizzja meta l- Facebook wall huwa miżgħud b'daqq ta' marċi li jsejjħu għall-qerda ta' dawk li jħaddmu?

Kont nargumenta bl-istess mod li kieku għażel li jżejjen il- Facebook wall tiegħu b'kanzunetti ta' tifħir għall-propaganda nażista tal-filmati ta' Leni Riefenstahl.

Walls għandu kull dritt għal twemminu.

Iżda, meta jkun qed jaġixxi ta' ġudikatur u jiġġudika lil ħaddieħor bis-setgħa kollha li ttih il-liġi, m'għandux joqgħod iperreċ il-fehmiet ideoloġiċi tiegħu qisu mhux hu.

Kif qatt jista' jkun hemm fiduċja li tkun qed iseħħ is-saltna tad-dritt meta permezz tal- Facebook ġudikant iġib ruħu qisu president ta' tribunal ta' żmien Stalin?

Huwa minnu li l-liġijiet jeħtieġ jitranġaw.

Iżda l-imġieba ta' Harold Walls diġà tammonta għal ksur tal-liġijiet.

Iżda Harold Walls jaf li ħadd m'hu se jiġbidlu widintu.

Għax ixejjer bandiera ħamra.

Previous: Meta jitkellmu x-"shit holes" Next: Chris Cardona jerħilha lejn Liverpool window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Verita u Ġustizzja: Julian Delia

L-għanqbuta tal-għasel, B'għan u skop li jgħaġġbek.

Nirreklamaw il-pajjiż qisu ġenna fl-art, Nispekulaw bla qies, art il-ħela u l-iskart.

Jiġu, jiġu biex ifittxu ħajja aħjar, Mingħalihom li ħa jsibu l-ġid, forsi jduqu l-kavjar; Mur fehmom li l-liġi taqdi biss lil kbar.

Mur spjegalhom li fejn ġew probabbli agħar, Daħħala f'rashom li għandhom ħajjithom bid-dejn, Nies li ġew hawn għal futur aħjar, Iżda ħa jmutu mingħajr 'qas biss ikunu faddlu xejn.

Kera tad-dar li tifga lil dak li jkun, Taqbdek minn għonqok u tagħsarlek il-pulmun.

Ngħidulek li hawn xogħol ghal kullħadd, Nigdbulek li hawn irwol għalik f'dan l-istat; Imbagħad tirrealizza li l-pagi huma pastażata, Tanalizza l-fatt li s-sinjuri għamlu straġi,

Li s-sistema' hija totalment kazzata.

Iżda dan huwa kollhu tiżjin, Gidba oħra f'art is-serenita', Mixtrija bil-but mxaħħam bit-tixħim, Miżjuda f'moħħna minn nies ħallelin.

Fin fin, mal-ħin, Lejn is-saturazzjoni mexjin – Bil-mod il-mod, Lejn inkoronazzjoni resqin.

Diga' sirna sudditti ta' ċertu familji, Is-sidien ta' Malta; sa fejn jidhirli, Lil politikanti u lil ministri Ivvutajnilhom biex jirrappreżentaw lilek u lili, Mhux biex japprofittaw ruħhom u jagħmlu l-liri.

Malta, l-għanqbuta tal-għasel.

Mela, hawn ejja ta', ara x'tagħmel...

Previous: Sit tal-aħbarijiet Taljan ta' kontra l-Mafja jsejjaħ il-vjolenza kontra attivisti bħala "attakk fuq id-demokrazija" Next: Ir-Regolatur igħid lill-banek biex ma joqgħodux igħarblu minn fejn ikunu ġejjin il-flus li bihom jinxtraw il-passaporti Maltin.

Min se jwaqqaf dan il-ġenn? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Meta jitkellmu x-"shit holes"

Dawk li l-gvern għajjarhom " biased assholes " — jew inkella, skond il-burdata, "shit holes" — ma jistgħux jifhmu b'mod oġġettiv il-għala l-gvern qed jirrifjuta li jniedi nkjesta indipendenti dwar l-assassinju ta' Daphne Caruana Galizia.

Fil-frattemp, it- trolls tal-Labour qed jibqgħu jirrepetu d-diska li tliet persuni qed jistennew biex igħaddu ġuri b'rabta mal-qtil tagħha.

U li din għandha tkun speċi ta' konsolazzjoni għaliex fil-każijiet ta' Karin Grech u ta' Raymond Caruana m'hemm ħadd li qed jistenna li jgħaddi ġuri.

Il-verità hi li l-gvern qed jagħmel il-bsaten fir-roti biex il-fatti ma jitilgħux fil-wiċċ.

Ma jiġrix hekk f'ċirkostanzi simili fil-bqija tad-dinja u l-' biased assholes' minn madwar id-dinja jafu sew dak li suppost isir.

Il-ġimgħa li għaddiet seħħ att terroristiku f'Strasburgu.

Malli Cherif Chekatt kien instab u nqatel mill-Pulizja l-Ħamis filgħaxija, l-President Emmanuel Macron serraħ ras il-pubbliku li l-każ kien għadu ma ngħalaqx u li l-Pulizja kienu qed ikomplu jinvestigaw biex jaraw kienx hemm min kien kompliċi fl-att terroristiku.

Biex inkunu preċiżi, " l-awtoritajiet Franċiżi qed jinvestigaw aktar biex tiġi ċċarata r-raġuni għaliex l-allegat terrorista ma nżammx qabel seta' jwettaq id-delitt ".

Din m'hix ħaġa li jistgħu jinvestigawha l-Pulizija.

Il-bieraħ Macron qal li "Franza tkun tista' tiġbed ċerti konklużjonijiet dwar il-konsegwenzi tan-nuqqasijiet minn naħa tal-Pulizija u tkun tista' taħdem biex ittejjeb l-affarijiet".

Dan għaliex għalkemm id-dmir tat-tfittxija għal min ikun wettaq delitt huwa l-qofol, hemm ukoll dmir akbar: dak li jiġi evitat għal kollox it-twettiq ta' delitt.

L-Istat naqas mir-responsabbiltà tiegħu li jħares ħajjet il-vittmi ta' Cherif Chekatt u ċ-ċittadini għandhom kull dritt li jsiru jafu għaliex kien hemm dan in-nuqqas, min għandu jerfa' r-responsabbiltà u kif tista' jiġi evitat it-twettiq ta' delitt ieħor bħal dan.

Jista' dejjem jagħti l-każ li dawn l-investigazzjonijiet jaslu għall-konklużjoni li ma seta' jsir xejn aktar milli fil-fatt sar u li inevitabilment wieħed dejjem se jsib it-truf.

Iżda x'aktarx li dan mhux se jkun il-każ.

Il-mozzjoni li ppreżenta l-Partit Nazzjonalista fil-Parlament li permezz tagħa talab lill-gvern jagħmel dak li kien messu għamel 14 il-xahar ilu m'għaddietx għaliex id-deputati tan-naħa tal-gvern ivvutaw kontriha.

Il-gvern qal li l-ewwel għandu jintemm il-proċess kriminali — proċess li jista' jdum għaddej mal-għaxar snin — qabel issir inkjesta dwar dak li seta' ġie evitat.

Fis- Sunday Times of Malta tal-lum, Fr Joe Borg ikkritika lill-Partit Demokratiku talli dwar din il-kwistjoni "ħawwdu l-imħuħ".

Hawn kien qed jirreferi għall-emenda li ppropona l-PD biex tinħatar kummissjoni – simili għal dik li kien ippresieda Desmond Tutu – sabiex tiġi mistħarrġa l-verita mhux biss dwar il-qtil ta' Daphne Caruana Galizia, iżda wkoll dwar il-qtil ta' Karin Grech u ta' Raymond Caruana.

Fr Joe għandu raġun.

Fuq din il-kwistjoni jeħtieġ li nkunu ċari u l-mozzjoni tal-PD tħallat kwistjoni ma' oħrajn.

B'differenza għall-każijiet ta' Karin Grech u ta' Raymond Caruana, Daphne Caruana Galizia kienet fil-mira ta' min qatilha.

U l-periklu għadu fostna.

M'għandniex xi ngħidu, ikun tajjeb jekk tista' ssir xi ħaġa biex insiru nafu aktar dwar il-qtil ta' Karin Grech u ta' Raymond Caruana.

Iżda huwa bil-wisq aktar urġenti li nsiru nafu biċ-ċirkostanzi kollha tal-qtil ta' Daphne Caruana Galizia.

Dawk li setgħu kienu responsabbli li ppermettew it-twettiq ta' dan id-delitt, x'aktarx għadhom fil-pożizzjoni li jerġgħu jippermettu li jseħħ delitt ieħor.

Il-membri tal-familja ta' Daphne u l-kollegi tagħha jinsabu esposti għal perikli li l-gvern m'huwiex interessat li jsir jaf kif jista' jevitahom.

Meta entitajiet internazzjonali flimkien mal-membri tal-familja ta' Daphne Caruana Galizia jħeġġu lill-gvern jagħmel dak li kull gvern demokratiku ieħor kien jagħmel żmien twil ilu, ma jkunux qed ifittxu li jdawru l-arloġġ għal meta Daphne Caruana Galizia kienet mimlija bil-għomor.

Iżda jkunu qed jikkonfrontaw ir-realtà dwar in-nuqqas ta' sigurtà għall-ġurnalisti u għal kull min jikkritika lill-gvern – nuqqas ta' sigurtà li diġà ssarraf f'assassinju ta' ġurnalista aktar minn sena ilu.

B'mod pervers, l-Avukat Ġenerali qed jipprova jagħti r-raġunijiet tiegħu għaliex l-inkjesta indipendenti m'għandhiex issir.

Pervers għaliex ebda avukat m'għandu jkun kompliċi fid-delitti li jwettaq il-klijent tiegħu.

Patrick Hertzog/AFP/Getty Images

Previous: #Reżistenza: Il-Korruzzjoni Toqtol Next: Il-ħmura fil-Facebook wall ta' Walls tiggarantixxi l-ġustizzja? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ministri jappellaw mit-tieni digriet li ordna t-tnedija ta' inkjesta kriminali dwar l-imġieba tagħhom

Edward Scicluna, Chris Cardona u Konrad Mizzi appellaw minn deċiżjoni li ttieħdet din il-ġimgħa minn Maġistrat biex jitniżżlu fil-lista ta' persuni suspettati fl-inkjesta li qed tinvestiga korruzzjoni u tixħim fil-privatizzazzjoni ta' tliet sptarijiet pubbliċi.

L-appell tagħhom ser jinstema' mill-Imħallef Consuelo Scerri Herrera.

Il-Ministri kienu diġà rebħu appell minn sentenza li kienet ingħatat minn Maġistrat ieħor li kien iddeċieda li għandha ssir inkjesta kriminali dwar l-involviment tagħhom fil-proċess ta' privatizzazzjoni.

Dan l-appell kien qatgħu l-Imħallef Giovanni Grixti li s'issa kien l-uniku mħallef li f'żewġ kawżi separati ddeċieda li talba ta' ċittadin privat għat-tnedija ta' inkjesta kriminali m'għandhiex tintlaqa' kemm il-darba ma jinġiebux provi aħħarin u kompleti.

Wara li nqatgħet is-sentenza tal-Imħallef Giovanni Grixti, Repubblika ppreżentat rikors ġdid quddiem Maġistrat oħra.

Fid-digriet tagħha li fiha laqgħet it-talba ta' Repubblika, l-Maġistrat saħqet li ma jagħmilx sens jekk ċittadini privati jingħataw id-dritt li jitolbu t-tnedija ta' nkjesta u fl-istess ħin ma jingħatawx is-setgħa li jissodisfaw il-kundizzjonijiet impossibbli li mpona l-Imħallef Grixti fis-sentenza tiegħu.

Fid-digriet tagħha l-Maġistrat saħqet ukoll li meta uffiċjali tal-pulizija jitolbu lill-Maġistrati jordnaw it-tnedija ta' inkjesti, dawn jordnaw l-istess inkjesti mingħajr ma jkunu bdew jinġabru l-provi, liema provi ċittadini privati m'a ngħatawx is-setgħa li jiġbru mill-Imħallef Giovanni Grixti.

Wara li ġie preżentat l-appell, Repubblika u l-avukat Andrew Borg Cardona ppreżentaw ilment dwar l-Imħallef Giovanni Grixti quddiem il-Kummissjoni tal-Amministrazzjoni tal-Ġustizzja li tissorvelja u tgħarbel l-imġieba tal-membri tal-ġudikatura.

Dan l-appell ġdid li ppreżentaw il-Ministri ser jinstema' mill-Imħallef Consuelo Scerri Herrera li din il-ġimgħa kienet għassa biex tisma' appelli minn sentenzai tal-Qorti tal-Maġistrati.

Għal bosta raġunijiet, l-Imħallef Consuelo Scerri Herrera hi mħallef kontroversjali u wħud minn dawn ir-raġunijiet huma rilevanti għal dan il-każ.

Meta fl-imgħoddi kienet Maġistrat, lil Consuelo Scerri Herrera tneħħewlha minn taħt idejha kawżi ta' libell li fihom kienu mdaħħlin persuni politiċi.

Il-Prim Imħallef ta' dak iż-żmien kien iddeċieda li l-Maġistrat ma setgħetx tiġi fdata bħala persuna imparzjali f'kwistjonijiet ta' kontroversja politika.

L-Imħallef Consuelo Scerri Herrera tiġi oħt il-Ministru Josè Herrera li hu kollega tat-tliet Ministri li l-appell tagħhom ser jinstema' quddiemha.

Fl-imgħoddi, l-Ministri Scicluna, Cardona u Mizzi kienu sostnew li huma ma jistgħux jinżammu responsabbli għad-deċiżjonijiet Ministerjali minħabba l-fatt li r-responsabbiltà hu waħda kollettiva għall-Kabinett kollu.

Jekk argument bħal dan jintlaqa', l-Imħallef Scerri Herrera tkun effettivament qed tiddeċiedi wkoll dwar l-imġieba ta' ħuha stess.

L-Imħallef Consuelo Scerri Herrera hi wkoll is-sieħba ta' Robert Musumeci li għamel biżibilju ta' stqarrijiet politiċi b'appoġġ għat-tliet Ministri b'mod partikolari għall-Ministri Chris Cardona u Konrad Mizzi.

Lil dawn ta' sikwit iddefendihom mill-akkużi ta' dawk li, skont Musumeci, jippretendi li huma "qaddisin aktar mill-Papa".

Previous: Uffiċjal tal-Ippjanar jitkeċċa wara storja mxandra fuq manueldelia.com Next: Żewġ mistoqsijiet: Min ħallas biex jitwettaq il-qtil?

Min qed iħallas l-ispejjeż tad-difiża? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Sit tal-aħbarijiet Taljan ta' kontra l-Mafja jsejjaħ il-vjolenza kontra attivisti bħala "attakk fuq id-demokrazija"

Antimafia Duemila , sit tal-aħbarijiet tal-fondazzjoni li kienet saret bħala tifkira ta' Giovanni Falcone u Paolo Borsellino, illum tkellem dwar l-attakk vjolenti li sar minn partitarji tal-gvern fuq attivisti ta' #occupyjustice li kienu qed iqiegħdu l-fjuri u x-xemgħat fil-Belt Valletta.

F'dan l-attakk, li seħħ f'Misraħ l-Assedju l-Kbir, kien hemm żewġ persuni li refgħu jdejhom fuq marti Clemence Dujardin, kien wieħed minn sensiela ta' inċidenti li fihom uħud li jidentifikaw ruħħom bħala partitarji ta' Joseph Muscat jinsultaw, igħajjtu u jimbuttaw attivisti li jkunu qed jipprotestaw f'Misraħ l-Assedju l-Kbir permezz tat-tqegħid ta' fjuri u xemgħat fuq il-Mafkar li jinsab faċċata tal-bini tal-Qrati tal-Ġustizzja.

Il-bieraħ smajt li xi ġranet ilu, f'inċident separat iżda identiku, missier u bint kellmu ħażin u attakkaw vjolentement lill-ġenituri ta' Daphne Caruana Galizia.

Il-ġurnalista ta' kontra l-Mafja Maria Grazia Mazzola li taħdem mar-RAI llum xandret rapport li fih irreferiet għall-attakk vjolenti fuq l-attivisti bħala attakk fuq id-demokrazija.

Fl-artiklu tagħha, Mazzola tistaqsi jekk dawk li użaw il-vjolenza humiex se jgħadduha lixxa.

"Jekk dan huwa il-każ, ikun sinjal perikoluż ieħor ġej minn naħa tal-awtoritajiet Maltin li jiġġustifika l-mibgħeda kontra dawk li jażżardaw jikkritikaw lill-gvern u li jeżiġu l-verità u l-ġustizzja.

Din hija l-istess kampanja ta' mibgħeda ta' bla ħniena li kienet saret fuq Daphne Caruana Galizia u l-familja tagħha kemm qabel kif ukoll wara l-assassinju tagħha".

Mazzola tikteb ukoll dwar ir-rapport li xxandar 5 ġimgħat ilu fis- Sunday Times of Malta fis-sens li kienu mminenti l-arresti tal-mandanti tal-qtil ta' Daphne Caruana Galizia, u li sal-lum ma ħarġet ebda aħbar oħra dwar dawn l-arresti.

"Din kienet biss propaganda.

Aħbar li ma kienet aħbar xejn u li ppruvat toħloq l-impressjoni li l-każ issa huwa magħluq.

Il-każ m'huwiex magħluq.

Għadna ma nafux min kienu l-mandati ta' dawk li splodew il-karrozza-bomba fis-16 ta' Ottubru 2017".

Aqraw ir-rapport sħiħ (bit-Taljan) hawn.

Previous: Chris Cardona jerħilha lejn Liverpool Next: Verita u Ġustizzja: Julian Delia window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


In-ngħaġ u l-ilpup

Bħalissa teżisti babilonja sħiħa u l-fergħat tiegħu – dawk li m'humiex taħt il-kontroll ta' Jean Pierre Debono – wieħed wara l-ieħor ħarġu kontra d-dħul tiegħu fil-Parlament.

Il-Viċi Kap Robert Arrigo uża kliem iebes ħafna biex fisser il-karattri ta' Jean Pierre Debono u ta' martu Kristy.

"Dawn m'humiex ngħaġ," kiteb Arrigo.

"Dawk ilpup".

Il-membri parlamentari kif ukoll l-ewroparlamentari bdew isemmgħu leħinhom, u wħud minnhom faħħru l-pass li ħa Mark Anthony Sammut meta rriżenja minn President tal-Kumitat Eżekuttiv tal-PN f'nods dan id-diżgwid kollu.

Therese Commodini Cachia u Claudette Buttigieg kitbu li "issa żżejjed," u kkundannaw "il-gideb, il-qerq u mġieba kundannabbli".

L-ewroparlamentari David Casa faħħar l-eżempju ta' Mark Anthony Sammut.

Nirringrazzjak @SammutMark tal-kuraġġ li wrejt.

Ejjew ilkoll nuru fehmitna bla biża'. pic.twitter.com/qEzdMMAIb4 — David Casa (@DavidCasaMEP) 3 ta' Ġunju 2019 Il-fergħa taż-żgħażagħ tal-PN — il-MŻPN — qal li s-sitwazzjoni fil-PN "m'għadhiex tenibbli" u talab l-irfiegħ tar-responsabbiltà politika.

U l-fergħa tal-professjonisti — il-FPPN — tkellmet dwar id-dmir ta' kull min għandu kariga fil-partit li juri "fehemtu bla biża".

Adrian Delia u l-klikka tiegħu qatt ma kienu daqstant iżolati.

Previous: Issa s-sabar ta' kulħadd intilef Next: Il-PN iħabbar li Jean Pierre Debono mhux ser jokkupa s-siġġu Parlamentari window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kliem mitkellem mill-warrani ta' Raphael

Din il-ġimgħa Raphael Vassallo kiteb artiklu taħt it-titlu li ġej: "Il-libertà tal-kelma tfisser ukoll il-liberta' li titkellem mill-warrani".

Għal dak li kiteb, ma setax għażel titlu aħjar.

Dan irid jipperswadina li għal-liberta' tal-kelma f'Malta kollox ward u żahar u li min jilmenta li mhux kollox ward u żahar ikun qed jitkellem mill-warrani.

Tgħid mhux hekk.

Ser nelenka fil-qosor ir-raġunijiet għala l-liberta' tal-kelma m'għandha qatt titkejjel ma' kemm ikunu lesti jkunu tolleranti l-awtoritajiet għal dak li jinkiteb favur il-gvern.

Jekk int tagħżel li, minflok tuża d-dritt tiegħek li titkellem mill-warrani, tuża moħħok u qalbek indipendentement mill-gvern tal-ġurnata u indipendentement mill-partiti politiċi, jeżistu tlettax il-raġuni għala l-liberta' tal-kelma f'Malta tinsab imhedda.

L-Ewwel Punt: il-liġijiet tal-libell f'Malta qed jiġu wżati mill-politiċi b'mod tattiku biex isikktu lill-ġurnalisti.

Hemm bosta eżempji dwar dan, iżda ejjew insemmi dawk li huma l-aktar riċenti.

Il-kawża li kien għamel lil Daphne Cauana Galizia, Chris Cardona ħalliha taqa' hekk kif feġġet il-possibilita' setgħu jinstemgħu provi li jistabilixxu li kien ħa ġurament falz; u dan biex ma nsemmux l-allegazzjoni li kellu x'jaqsam sesswalment ma' prostituta.

Għalkemm m'jinix daqshekk imħasseb bil-liberta' tal-kelma ta' kelliema tal-Oppożizzjoni bħalma huma Simon Busuttil, Jason Azzopardi u Beppe Fenech Adami, l-fatt li dan l-aħħar Konrad Mizzi ċeda l-kawżi ta' libell li kien beda' kontrihom għax beża' li setgħu jitressqu provi li jagħtuhom raġun meta dawn kienu xlewh li hu bniedem korrott, hi indikazzjoni oħra dwar kemm ikunu lesti l-politiċi li jibdew kawżi ta' libell biex jippruvaw isikktu, veri kemm ikunu veri l-allegazzjonijiet li huma jgħidu li mmalafamawhom.

M'għandniex xi ngħidu, fihom innifishom il-kawżi ċeduti minn Konrad Mizzi se jispiċċaw biex lill-ġurnalisti jġiegħeluhom ma jagħtux kredibilita' lill-allegazzjonijiet li hu tant qal li kienu biss gideb immirati lejh.

Irnexxielu jakkwista dan ir-riżultat anki fin-nuqqas ta' sentenza minn naħa tal-qorti.

It-Tieni Punt: il-liġijiet tagħna dwar id-diffamazzjoni, bl-emendi li saru b'kollox, kif ukoll l-kotra l-kbira tas-sentenzi dwar libell li nqatgħu mill-qrati tagħna ma jaqblu xejn mal-kultura Ewropea dwar il-liberta' tal-kelma u x'aktarx li fil-biċċa l-kbira tagħhom jiġu mħassra mill-Qorti Ewropea tad-Drittijiet tal-Bniedem.

Iżda kif dan l-aħħar stqarr b'ċertu niket Giovanni Bonello, is-sentenzi tal-Qorti Ewropea tad-Drittijiet tal-Bniedem li jħassru l-liġijiet u l-kultura tas-sentenzi tagħna ma jwasslux għal tibdil f'dawk il-liġijiet u f'dik il-kultura tas-sentenzi.

Dan ifisser li biex tkun tista' tinġieb prova li l-livelli tagħna dwar id-diffamazzjoni huma fil-fatt theddida għad-dritt tagħna għal-liberta' tal-kelma, kull każ ikun irid jiġi riferit lejn Strasbourg: proċess għali mmens u li jieħu ħafna żmien.

Minnu nnifsu, dan m'hu xejn ħlief bastun fir-rota tal-liberta' tal-kelma.

It-tielet, għalkemm il-liġijiet tagħna m'humiex tajbin, il-liġijiet f'pajjiżi oħra huma agħar u alleati tal-gvern għażlu li jagħmlu libelli barra 'l pajjiż biex isikktu lill-ġurnalisti.

Henley and Partners kienu heddew b'libelli fir-Renju Unit kemm lil The Shift News kif ukoll lil Daphne Caruana Galizia.

Lili tas-Satabank heddewni b'libelli fir-Renju Unit u ġiegħluni nwarrab storja li mal-medda taż-żmien ġie pruvat li kienet vera.

Tal-Pilatus Bank kienu għamlu kawża ta' libell f'Arizona ta' $40 miljun lil Daphne Caruana Galizia: kawża li setgħet irrovinatha finanzjarjament, kienu x'setgħu kienu d-danni li setgħu ġew likwidati.

Kawżi bħal dawn – magħrufa bħala kawżi SLAPP – jistgħu jiġu evitati u l-ġurnalisti jistgħu jiġi mħarsa permezz ta' liġijiet li l-gvern irrifjuta anki li jikkunsidra.

Ir-Raba' Punt: ir-riskju li jsiru dawn il-proċeduri f'Malta u lil hinn minnha jnissel element ta' biża' li jwassal biex il-ġurnalisti ma jibqgħux ħielsa li jxandru dak li jkun jixtiequ jxandru.

Bl-Ingliż dan isejjħulu "chilling effect" li jinħass biss jekk – mhux bħal kif jagħmel Raphael Vassallo – wieħed iżomm ruħu 'l bogħod mis-setta Tagħna Lkoll.

Il-Ħames Punt ġurnalisti indipendenti li jirfsu fuq il-kallijiet tal-partiti politiċi jsibu ma' wiċċhom attakk feroċi minn trolls koordinati u mħallsa mill-partiti nnifishom.

M'għandniex xi ngħidu, ħadd ma għadda minn dak li għaddiet minnu Daphne Caruana Galizia f'dawk li huma tgħajjir, theddid kiefer u demonizzar.

Madankollu, mal-medda taż-żmien uħud minna qegħdin iduqu xi ftit minn dak li kienet għaddiet minnu hi.

Is-Sitt Punt: il-partiti jidher li jqisu lill-ġurnalisti li jikkritikawhom bħala mira leġittima, għalkemm għadni ma nafx x'jippretendu li jkunu qed jakkwistaw meta jinħbew wara t-trolls.

Taħt l-iskuża ta' ġurnaliżmu u aħbarijiet, il-mezzi tax-xandir tagħhom jużawhom biex jiżolaw, jintimidaw u jiskreditaw lill-kritiċi tagħhom mingħajr ma jiddistingwu bejn bejn politiċi avversarji u ġurnalisti indipendenti li xogħolhom hu appuntu li jikkritikaw.

Dawn ma jħabblu rashom xejn meta jgħawwġu l-fatti u litteralmet jiġru warajhom fit-toroq bil-kamera li, minn għodda tal-ġurnaliżmu u tal-informazzjoni, isiru armi ta' oppressjoni politika.

Is-Seba' Punt: il-kameras bħala għodda ta' oppressjoni politika jintużaw mhux biss fuq il-ġurnalisti waqt il-qadi ta' dmirijiethom iżda wkoll fuq il-poplu.

Dawk li jattendu l-protesti jew dawk li għal xi raġuni l-awtoritajiet ma jarahomx ħelwin, isiru mira leġittima tas-setgħana permezz tal-kameras f'idejn l-aġenti tal-partit jew tal-istat.

Jużaw ritratti ta' persuni magħrufa bil-għan li jiżuffjettaw bihom jew biex jheddulhom ħobżhom.

Jew inkella ipattuhielhom fuq il-post tax-xogħol u jċaħħduhom minn kuntratti pubbliċi u minn drittijiet basiċi amministrattivi.

It-Tmin Punt: il-protesti jiġu maħnuqa.

Spiċċa ż-żmien tal-għoti tax-xebgħat f'xi ċella.

Minflok qed jintużaw riżorsi pubbliċi biex minnufih jitneħħew sinjali ta' protesta bħalma huma banners, billboards, posters – saħansitra anki xemgħat u fjuri – li jwasslu messaġġ ta' protesta.

Bl-iskuża tar-regolamenti tal-ippjanar, spazju fuq billboards li jintużaw biex iwasslu messaġġ politiku, jitneħħew minnufih: metodu ieħor ta' ċensura.

Id-Disa' Punt: ġurnalisti jingħataw aċċess għall-Ministru skond kemm dawn ikunu lesti li jibqgħu lura milli jirfsulu l-kallijiet bil-mistoqsijiet tagħhom.

B'mod sistematiku Konrad Mizzi qed jorganizza konferenzi stampa li għalihom jistieden biss dawk li jippretenduha ta' ġurnalisti u li huma mpjegati mal-gvern jew mal-partit.

Minn dakinhar li ntervistah John Sweeney aktar minn sena ilu, Joseph Muscat baqa' jirrifjuta talbiet għal intervisti minn ġurnalisti internazzjonali.

Sistematikament qed jevita l-battibekki mal-ġurnalisti u, f'dawk li ma jkunx jista' jaħrab minnhom, iwieġeb b'mod trivjali u puwerili bħal meta, għall-akkuża tal-Kummissarju tal-Liġijiet li huwa l-aktar prim ministru korrott fl-istorja, wieġeb bil-famuża frażi "freedom of speech".

L-Għaxar Punt: f'Malta, b'differenza għall-bqija tad-dinja demokratika, il-ġurnalisti mhumiex organizzati b'mod professjonali f'għaqdiet.

Ħafna minnhom huma impjegati mal-partiti politiċi u dan iservi biex l-interessi tal-partiti politiċi u tal-gvern ingħataw prijorita' fuq interessi oħra.

L-Istitut tal-Ġurnalisti Maltin huwa frott ta' din is-sitwazzjoni li qiegħda therri s-solidarjeta' professjonali li ssaħħaħ is-sinjifikat u l-influwenza tal-ġurnaliżmu indipendenti.

Il- Ħdax – il Punt: bosta huma dawk li jriduha ta' ġurnalisti li huma lesti li jidhru ħelwin mal-klassi politika għall-flus.

Permezz tar-riklamar, il-gvern jonfoq direttament jew indirettamen permezz tal-konsulenzi jew kuntratti tax-xandir pubbliku u dan jiġġenera ċerti dipendenzi u lealtajiet li jġiegħluhom jagħmlu l-kompromessi meta jiġu biex jirrappurtaw dwar attivitajiet tla-gvern.

Tgħid il-fatt li Saviour Balzan huwa marbut b'kuntratt biex jagħmel programm fuq TVM darba fil-ġimgħa b'xi mod jeffettwalu ż-żelu li għandu biex jattakka l-kritiċi tal-gvern li jimpjegah?

It- Tnax -il Punt: il-whistle-blowers qed jiġu ntimidati sistematikament bir-riżultat li għejjun jew għejjun potenzjali qed jinżammu milli jgħaddu informazzjoni lill-ġurnalisti dwar dak kollu li jafu.

Jonathan Ferris u Maria Efimova huwa eżempji ħajjin dwar dak li jista' jiġrilu kull min jażżarda jitkellem mal-ġurnalisti dwar in-nuqqasijiet tal-gvern: tkeċċijiet illegali, eżilju u xiljiet foloz.

Saru wkoll kampanji biex jiskreditaw biex b'hekk ikun diffiċli li wieħed isib impjieg, tixrid ta' gideb u tfigħ ta' persuni f'istituzzjonijiet mentali.

Iċ-"chilling effect " imur aktar 'il bogħod minn hekk.

Kull min għandu f'idejh informazzjoni aktar milli għandhom Maria Efimova jew Jonathan Ferris se jmur jgħid li jaf aktar minnhom?

It- Tlettax- il Punt: ġurnalista spiċċat biex inqatlet.

Raphael Vassallo jgħid li mhux sew li wieħed joqgħod iwaħħal f'awtorita' pubblika għall-assassinju ta' Daphne Caruana Galizia.

Wara kollox, ma kienx Joseph Muscat li qatilha.

Issa jekk qed jgħid li l-prim minstru m'għandux jinżamm kontabbli għaliex ma kienx hu li qatilha, huwa proprju hawn li Raphael Vassallo jkun qed jitkellem mill-warrani tiegħu.

L-Istat – u l-gvern li jmexxih – jinsab fid-dmir li jħares il-liberta' tal-kelma kif ukoll ħajjet il-ġurnalisti.

Meta jonqos li jirrikonoxxi dan id-dmir – aktar u aktar fiż-żmien meta jkun seħħ assassinju ta' ġurnalista – dan in-nuqqas jidher aktar lampanti mhux biss għaliex l-istat ikun naqas minn dmiru hekk kif seħħ l-assassinju iżda wkoll għaliex qed jonqos minn dmiru kull jum li jgħaddi li fih jinqa' ma jirrikonoxxix li dmiru hu li jħares ħajjet in-nies.

M'għandniex xi ngħidu, il-gvern għamel agħar minn hekk.

Kien hu li xpruna l-attakk bil-mobilizzazzjoni tat-trolls, bit-tmaqdir, bit-tgħajjir, bil-gideb, bil-qerq u bl-iskreditar fil-konfront tal-ġurnalista fuq il-mezzi tax-xandir tal-partit.

Il-gvern ra kif għamel biex jipprova jneżżagħha minn kull dinjita' umana billi jċaħħadha mhux biss mid-dritt għal-liberta' tal-kelma iżda saħansitra mid-dritt għall-ħajja.

Meta l-gvern juri nuqqas ta' ħeġġa biex jinstab tarf tal-assassinju, meta jniedi investigazzjonijiet ta' nofs kedda, meta joħroġ b'gideb dwar arresti mminenti bil-għan li jaljena lill-ġurnalisti barranin, meta jirrifjuta għal għanijiet purament politiċi li jħajjar lill-allegati assassini biex jikkoperaw mal-investigazzjoni u meta fil-kabinett tal-ministri jinżamm fil-kariga Ministru li nqabad jigdeb dwar ir-relazzjoni tiegħu mal-allegati assassini kemm qabel kif ukoll wara li dawn wettqu l-qtil, id-dritt ta' Daphne Caruana Galizia għall-ħajja jkun qed jibqa' jiġi maħnuq.

Fl-aħħarnett, il-fatt li l-gvern qed ikompli jirrifjuta li jniedi nkjesta indipendenti dwar iċ-ċirkostanzi tad-delitt li wassal għall-assassinju ta' Daphne Caruana Galizia, dwar x'seta' għamel il-gvern biex jiġi evitat id-delitt, dwar il-kwalita' tal-investigazzjonijiet li saru wara u dwar il-konklużjonijiet li jistgħu jinġibdu mit-twettiq tad-delitt, m'huwiex biss ċaħda ta' drittijietha.

Ir-rifjut tal-gvern qed iservi ta' twissija lill-ġurnalisti biex ma jaqbdux it-triq li kienet qabdet Daphne Caruana Galizia.

Dawn huwa tlettax il-raġuni li għandhom iġiegħlu lil Raphael Vassallo ma jkomplix jagħmel il-ħsara lill-professjoni tiegħu stess.

Previous: Il-ħtija tixgħel f'wiċċu Next: Repubblika talbet lill-KE taġixxi fuq il-falliment ta' Malta li tinfurza l-liġi kontra l-ħasil tal-flus fil-konfront ta' politiċi korrotti window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


#Reżistenza: Il-Korruzzjoni Toqtol

Stqarrija ta' #Reżistenza: Malta hi infestata bil-korruzzjoni Il-Maltin kollha jaqblu li l-korruzzjoni tolqot kull aspett tal-ħajja soċjali u amministrattiva ta' pajjiżna, iżda ftit huma dawk li jikkundannawha u jimpenjaw ruħhom kontra dan l-abbuż.

Anzi, bosta huma tal-fehma li l-korruzzjoni ddawwar ir-rota ta' l-ekonomija u timla' il-bwiet ta' kulħadd.

Infakkru lill-politiċi kollha li huma qaddejja tagħna.

Jitħallsu minna biex iħarsu l-ġid komuni.

Nistennew mingħandhom li jaħdmu bla waqfien biex jikxfu l-korruzzjoni u joħolqu mekkaniżmi istituzzjonali u kultura ta' osservanza tal-liġi li tassew jipprevjenu l-korruzzjoni.

F'dan il-politiċi tagħna fallew.

Anzi bosta minnhom huma promoturi jew kompliċi f'atti ta' korruzzjoni.

Lil dawn ngħidulhom li m'aħna ser ninsew qatt il-ħsara li qed jagħmlu.

Posthom huwa l-ħabs.

Il-prattika immorali ta' pjaċiri li jsiru liċ-ċittadini komuni tintuża b'mod ikkalkulat biex jinżamm il-kunsens popolari u biex iż-żgħir ma jgħirx għal min jibbenefika minn atti kbar ta' korruzzjoni.

Kull min jibbenefika minn pjaċiri żgħar ikun qiegħed ibierek atti kbar ta' korruzzjoni.

Hi sistema waħda, tinten minn rasha sa saqajha.

Ma tistax tkun onest u taċċetta l-pjaċiri minn politiċi.

Il-pjaċiri huma serq.

Il-pjaċiri huma atti ta' korruzzjoni.

Ma tistax tkun onest u ma tipprotestax kontra l-korruzzjoni.

Ma tistax tkun onest u tgħallem lil uliedek biex jitolbu l-pjaċiri u jgħalqu għajnejhom għall-korruzzjoni ta' ħaddieħor.

Il-korruzzjoni tnawwar.

Il-korruzzjoni tisraq.

Il-korruzzjoni toqtol.

Previous: Kisrulu drittijietu lil Konrad miskin.

Next: Meta jitkellmu x-"shit holes" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Uffiċjal tal-Ippjanar jitkeċċa wara storja mxandra fuq manueldelia.com

Dalgħodu jien ktibt dwar il-kunflitt ta' interess li għandu Alfred Pulè, il-persuna li nħatret fuq il-Bord tal-Awtorità tal-Ippjanar f'Ottubru li għadda mill- Ministru Ian Borg biex tieħu post Matthew Pace li kien irriżenja minn fuq l-istess Bord wara li nkixef il-kunflitt ta' interess fil-każ tat-torri tad-DB.

Jien ktibt dwar il-fatt li Alfred Pulè kien fin-negozju ma' Joseph Portelli li b'mod mill-aktar kontroversjali ngħata permess mill-Bord tal-Ippjanar biex jibni villa mdaqqsa fir-raba' fl-irdum tal-Qala.

Ftit ħin wara, l-ministru Ian Borg permezz tal- Facebook ħabbar ir-riżenja ta' membru tal-Bord tal-Ippjanar – li ismu baqa' ma semmieħx – u dan wara li, skont hu, kienet inġibditlu l-attenzjoni tiegħu minn membru parlamentari dwar il-"possibilità" ta' kunflitt ta' interess.

Il-ministru qed jinsisti li dan il-kunflitt ta' interess m'għamel ebda effett fuq id-deċiżjonijiet tal-Awtorità tal-Ippjanar.

Mhux magħruf il-ministru fuq liema kriterju sejjes din il-konklużjoni, iżda stqarrijiet bħal dawn wieħed għandu jistennihom minn min jibqa' jinsisti li ħofra f'triq fil-fatt mhix ħofra.

Ian Borg x'aktarx mingħaliħ li jien tirt bil-ferħ għaliex dak li ktibt wassal għar-riżenja ta' uffiċjal pubbliku.

Dan jaħseb b'dan il-mod għax bħal speċi jixtieqna nistmawħ bħallikieku hu xi xempju tal-governanza tajba.

Lil Alfred Pulè ħatru hu x-xahar li għadda wara li dan "wiret" il-post battal ta' Matthew Pace li kien inħatar mill-ministru ta' qablu u li spiċċa biex għamel tgħaffiġa sħiħa.

Iżda jidher li lil Alfred Pulè naqsu li jgħadduh mill-għarbiel biex jaraw dan il-bniedem kienx adattat għal kariga bħal din.

Taħt il-liġijiet tal-ippjanar kull uffiċjal tal-Awtorità huwa fid-dmir li jiddikjara f'reġistru l-ġid li jkollu.

F'Novembru 2018, Ian Borg kien ċaħad it-talba li kien għamillu fil-Parlament Karol Aquilina biex dan ir-reġistru jkun aċessibbli għall-pubbliku.

Ian Borg kien ġab skuża li l-informazzjoni f'dan ir-reġistru hi waħda ta' natura kunfidenzjali.

Il-bieraħ jiena staqsejt lill-Awtorità dwar jekk Alfred Pulè kienx iddikjara l-interessi tiegħu qabel seħħ dan il-każ u dan fl-isfond tan-negozju li għandu mal-iżviluppatur Joseph Portelli.

S'issa għandi ma rċievejt ebda tweġiba.

Jista' jkun hemm aktar minn raġuni waħda għal dan is-skiet.

Jew l-Awtorità tal-Ippjanar kienet għadha ma talbitx lil Alfred Pulè – li kien ilu biss xahar fil-kariga – jiddikjara l-interessi tiegħu: imġieba li tammonta għal negliġenza grassa li għaliha xi ħadd ikun jeħtieġ li jwieġeb.

Jew inkella Alfred Pulè għamel id-dikjarazzjoni li jinsab fin-negozju ma' Joseph Portelli u xorta waħda b'mod skandaluż tħalla fuq il-Bord biex japprova l-iżvilupp tal-Qala, f'liema każ xi ħadd jeħtieġ li jwieġeb ukoll.

X'aktarx il-verità hi li Alfred Pulè naqas li jiddikjara l-interess tiegħu fin-negozju li għandu ma' Joseph Portelli.

Ma nagħmlux mod li kien Joseph Portelli stess li lil Ian Borg issuġġerielu lil Alfred Pulè bħala persuna adatta biex isservi fuq il-Bord tal-Ippjanar?

Jekk dan kien il-każ, Ian Borg il-parir li ngħata kien aċċettaħ?

Li kieku din l-istorja seħħet x'imkien ieħor fid-dinja, ċertament ma kinitx tieqaf ħesrem b'kitba fuq il- Facebook mill-ministru.

Il-ministru kien ikollu jwarrab u l-Parlament kien jintalab jagħmel inkjesta dwar l-imġieba tal-gvern.

Iżda f'Malta affarijiet bħal dawn lanqas biss noħolmu bihom.

Previous: Il-kwistjoni dwar il-ħatriet għall-ġudikatura ser tinqata' mill-Qorti Ewropea.

Il-gvern reġa' bdielu u mhux ser jappella.

Next: Ministri jappellaw mit-tieni digriet li ordna t-tnedija ta' inkjesta kriminali dwar l-imġieba tagħhom window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Issa s-sabar ta' kulħadd intilef

Rapport fit- Times of Malta tal-lum jitkellem dwar id-diskors à la Fidel Castro ta' Adrian Delia fuq ir-radju fejn ġie rappurtat li qal li hu — jiġifieri Adrian Delia — 'waħħal fl-" establishment " għat-taħwid li bħalissa jinsab għaddej minnu l-PN , u wissa' li kien għoddu tilef is-sabar.

Matul diskorsu ddefenda id-deċiżjoni tal-Partit li jagħżel lil Jean Pierre Debono biex jokkupa s-siġġu parlamentari u stqarr li għal persuni bħal Jason Azzopardi m'għadx għandu paċenzja.

Madankollu dal-lejl tan- Newsbook irrappurtaw li lill-Ispeaker tal-Parlament il-Partit Nazzjonalista qallu li għalissa m'huwiex f'pożizzjoni li jgħidlu min ser jieħu post David Stellini.

Dalgħodu Adrian Delia ħareġ b'ħafna arja u, malli niżlet ix-xemx, il-PN sab ruħu bejn il-basla u qoxritha.

Jista' Adrian Delia jgħidilna eżattament dalgħodu għal min kien qed jirreferi li, skont hu, huma parti mill-" establishment " u li ħaqqhom li jitqiegħdu f'posthom?

Kif wasalna s'hawn?

Il-Kumitat Eżekuttiv tal-PN iltaqa' ftit anqas minn 24 siegħa wara li l-kummissjoni elettorali xandret ir-riżultat finali tal-elezzjonijiet tal-kunsilli lokali li ħallew lill-PN bl-agħar riżultat li qatt kiseb.

Il-Kumitat Eżekuttiv ma ltaqax biex jiddiskuti t-telfa enormi li ġarrab il-Partit iżda ltaqa' biex jiġi deċiż min ser jieħu post David Stellini li kien irriżenja mill-Parlament għaliex, skont hu, ma kienx kuntent bil-firda li hawn fil-politika.

Ir-riżenja tiegħu ma tantx ġabet għaqda.

Ittieħed vot fl-Eżekuttiv.

Iżda jidher li xi ħadd xamm li t-tellieqa kienet ser tkun waħda missielta u allura ra kif għamel biex iserraħ rasu ħalli r-riżultat ikun favur kandidat partikolari.

Mhux aħjar jekk il-ħmerijiet u d-diskors vojt jinqatgħu?

Qed naraw fejn tassew jinsab l- establishment.

Jean Pierre Debono bagħbas kollox biex jikseb ir-riżultat li xtaq.

Qiegħed isem David Camilleri mal-ismijiet ta' dawk li huma eliġibbli għall-vot.

Ismu mhux suppost kien hemm għaliex – għalkemm fl-imgħoddi kellu vot meta kien jirrappreżenta wieħed mid-distrett elettorali – dan il-vot ma baqax eliġibbli għalih meta nħatar teżorier tal-partit.

L-istatut tal-PN ma jippermetti li ħadd jokkupa aktar minn kariga waħda: għalhekk bħala teżorier għandu d-dritt li jkun preżenti f'laqgħat tal-eżekuttiv iżda mhux intitolat li jivvota.

Huwa sejjaħ lil David Stellini wkoll għal laqgħa u, għalkemm kellu vot bħala rappreżentant tal-Grupp Parlamentari li minnu kien diġà rriżenja, ismu tħalla fil-lista ta' dwak eliġibbli għall-vot.

Saħansitra anki r-regoli dwar konflitti ta' interess intramew il-baħar.

Kristy Debono, mart Jean Pierre Debono, vvutat minkejja l-fatt żewġha kien wieħed mill-kontestanti.

Jean Pierre Debono vvota wkoll minkejja l-fatt li l-vot kien dwaru.

Id- database dwar il-votanti eliġibbli baqgħet f'idejn Jean Pierre Debono sa dakinhar tal-laqgħa.

Jason Azzopardi xandar dan ir-ritratt li huwa xhieda tal-fatt li Jean Pierre Debono kien qed ibagħbas bil-lista ta' votanti eliġibbli jum qabel ittieħed il-vot.

M'għandniex xi ngħidu, se jwieġeb li dan kien xogħolu.

Il-laqgħa ppresidiha dak li kien il-President tal-Kumitat Eżekuttiv, jiġifieri Mark Anthony Sammut.

Fuq il- Facebook illum kiteb li issa li sar jaf b'dawn il-fatti li kienu lkoll taħt il-kontroll ta' Jean Pierre Debono, huwa jqis il-vot li ttieħed bħala wieħed mittiefes u li m'huwiex validu.

L-organi l-oħra tal-Partit jinsabu mmexxijin minn persuni mittiefsa.

Il-President tal-Kunsill Amministrattiv huwa David Stellini li jinsab fiċ-ċentru ta' dan it-taħwid kollu.

U l-President tal-Kunsill Ġenerali hi Kristy Debono.

M'hemmx għalfejn inkomplu.

L-istatut li kienu fasslu Eddie Fenech Adami, Ugo Mifsud Bonnici, Guido de Marco u Ċensu Tabone kien tfassal b'tali mod li s-setgħa assoluta li kellu l-Kap fi żmien Ġorġ Borg Olivier kellha suppost tinfirex fuq persuni oħra li ma jkunux kontabbli lejn il-Kap tal-Partit meta jieħdu d-deċiżjonijiet u biex jekk ikun jeħtieġ iġiegħlu t-tmexxija biex tkun konformi.

Iżda s-suċċess ta' kull statut jiddependi wkoll mill-kwalità tal-persuni li jkunu qed jokkupaw dawn il-karigi.

Il-President Kristy Debono tistgħu qatt tistennew li se tagħmel dak li hu sewwa.

Tgħid mhux hekk?

Il-mexxejja tal-kumitat reġjonali tal-PN ta' Għawdex wissew lill-PN li kien bi ħsiebhom jagħmlu kawża fil-qorti jekk il-PN ikompli għaddej u jagħti s-siġġu parlamentari lil Jean Pierre Debono.

Huma qegħdin isostnu li mhux biss inkiser l-istatut – inkisret ukoll il-Kostituzzjoni li titlob li jkun hemm rappreżentanza xierqa għal Għawdex Naqta' rasi li t-tmexxija tal-PN dan ma xammitux.

Dalgħodu Adrian Delia ilmenta dwar l-' establishment ', meta huwa fatt li l- establishment jinsab favurih.

Ħadd m'hu aktar establishment minn Jean Pierre Debono.

Mhux l-ewwel darba li l-inkompetenza patoloġika li għandu f'dik li hi t-tmexxija tad- database tal-Partit dwar l-uffiċjali tiegħu ġabitu fl-inkwiet.

Waqt l-elezzjoni li permezz tagħha Adrian Delia nħatar kap tal-partit u li fiha Jean Pierre Debono kellu parti prominenti, l-aktar uffiċjal stabbilit fil-partit (jiġifieri hu) inqabad jikser ir-regolamenti dwar it-teħid tal-voti permezz ta' prokura fl-interess tal-kandidat favorit tiegħu, Adrian Delia.

U hu proprju hawn fejn l-inkompetenza issir xi ħaġa agħar u tal-waħx: fejn it-tħaddim tad-demokrazija tagħna jiġi mbagħbas minn dawk li jkunu lesti li jiksru l-liġijiet biex isaħħu l-poter politiku tagħhom u biex jibqgħu jsaltnu.

Jekk noqgħodu fuq il-ħjiel li ta Robert Arrigo, jidher li Jean Pierre Debono kien ġiegħel lil Adrian Delia jwiegħdu li mal-ewwel opportunità jingħata siġġu fil-Parlament – bħallikieku Malta qed tgħix iż-żminijiet ta' Lwiġi XIV ta' Franza u li fihom is-siġġijiet parlamentari jingħataw b'rigal mill-mexxejja tal-partiti.

Issa jidher li lil Jean Pierre Debono l-PN ser iħassarlu l-festi u ser iċedi għar-rabja ferm ġustifikata tal-attivisti Għawdxin billi jħassar il-vot li ttieħed nhar is-Sibt.

Jidher li l-Għawdxin ser jaraw li tgħaddi tagħhom biex is-siġġu parlamentari jingħata lil Kevin Cutajar.

Madankollu dan ċertament mhux se jkebbsilhom jew iżidilhom l-entużjażmu tagħhom għat-tmexxija preżenti tal-Partit.

L-għasfur issa tar u jinsab fl-ajru.

Proprju dan huwa l -establishment li għandu jkun irrabjat għalih Adrian Delia: dawk li abbużaw mill-poter u kisru r-regolamenti biex jippruvaw jimmanipulaw vot u tgħaddi tagħhom.

Għax ix-xitan m'għandux ħalib, Adrian Delia issa qed ikollu jiffaċċja l-konsegwenzi tad-deċiżjoni tiegħu li jiddependi fuq l-istess nies u l-istess metodi li kienu assiguraw l-elezzjoni tiegħu fit-tmexxija.

Tal-PN għandhom jagħmlu mistoqsija pertinenti lilhom infushom.

Teżisti xi rokna fid-dinja li fiha l-elettorat ikun irid lil pajjiżu jiġi mmexxi minn Adrian Delia, Jean Pierre Debono, Kristy Debono u minn dawk li għadhom ħobża u sikkina magħhom?

Dawn mhux talli m'humiex kapaċi jmexxu l-partit tagħhom stess.

Ħafna agħar minn hekk.

Dawn saħansitra lesti li jbagħbsu biex ikomplu jmexxu lill-Partit.

Issa mhux iżżejjed?

Jaf Adrian Delia lil min tassew intilfilhom is-sabar?

Kulħadd.

Previous: Is-siġġu li kien ġie mwiegħed Next: In-ngħaġ u l-ilpup window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-ħtija tixgħel f'wiċċu

Il-bieraħ filgħaxija d-Dipartiment tal-Informazzjoni ħareġ stqarrija li , fl-annali tal-istorja tiegħu, tista' titqies bħala waħda li tixbah sew lil dawk li kienu jinħarġu mill-gvernijiet ta' wara l-Purtiera tal-Ħadid.

Konrad Mizzi sab mezz biex jurina dwar kemm hu kapaċi għall-gabirjoli, dwar kemm hu kapaċi għall-gideb u dwar kemm hu kapaċi jemmen il-gideb tiegħu stess.

Bħal donnu jippretendi u jittama li aħna wkoll se nispiċċaw nemmnu dan il-gideb kollu.

Konrad Mizzi jrid ibellagħha li l-qrati warrbu l-provi u l-evidenza dwar il-korruzzjoni.

Meta fil-fatt il-qorti ddeċidiet li ma tgħarbilx l-evidenza u l-provi meta, għal raġunijiet li tafhom hi biss, ma qablitx li inkjesta Maġisterjali dwar provi li għad iridu jiġu mgħarbla tista' sservi biex issir il-ġustizzja xorta waħda meta l-Pulizija, għax hi kontrollata politikament, tirrifjuta li taqdi dmirha.

Fl-istqarrija tad-DOI, Konrad Mizzi ried bħal speċi jagħti x'jifhem li kien qed juri miżura ta' manjanimità – kollha kemm hi falza – "għaliex l-użu tal-liġi tal-istampa biex jiġu kastigati dawk li għamlu l-allegazzjonijiet m'hu se jwassal imkien u m'hu ser iżid xejn ma dak li diġa' ddeċidew dwaru l-qrati".

U allura mar jiġri jċedi l-kawżi li kien għamel kontra Simon Busuttil, Jason Azzopardi u Beppe Fenech Adami (dawn sa fejn s'issa hu magħruf) ferm qabel kienu tfaċċaw aktar provi li jsostnu dak li nkixef mill-Panama Papers.

Għaliex ċeda l-kawżi proprju f'dan l-istadju?

Jekk huwa minnu li – kif qed igħid Konrad Mizzi – "li l-Qrati ddeċidew li ma kienx hemm provi li setgħu isostnu l-allegazzjonijiet ta' ksur ta' liġi", allura dan ma jistax ifisser ħlief li l-kawżi tal-libell kien jirbaħhom f'kemm ilna ngħidu.

Busuttil u sħabu ma kieunx ikunu kapaċi li jġibu l-provi biex isostnu dak li kienu stqarrew u kien ikollhom iħallsuh id-danni.

Konrad Mizzi jgħid li m'għandux għalfejn jinsisti li Simon Busuttil u sħabu jħallsu "tal-gideb li kienu qalu" għaliex dawn "diġa' tilfu kull kredibilita' politika".

M'għandniex xi ngħidu, seta' wkoll stenna sakemm jinqatgħu l-kawżi ta' libell u meta l-qorti tordna li jsir ħlas ta' danni (u jitħallsu l-avukati tiegħu), seta' qagħad lura milli jsarraf iċ-ċekkijiet li jkunu ngħatawlu u seta' qagħad jiftaħar pubblikament li kien umilja lil dawk li kienu kkritikawh.

Imma dan kollu ma setax jagħmlu.

Għaliex jeħtieġ tifhmu il-għala Konrad Mizzi għażel li jċedi l-kawżi propru f'dan l-istadju.

Karl Cini, l-accountant tan-Nexia BT li kien kiteb il-famuża e-mail lil tal- Mossack Fonseca kellu jixhed bħala xhud imsejjaħ minn Simon Busuttil u sħabu biex jispjega il-għala lill-avukati Panamiżi kien qalilhom li Konrad Mizzi (u Keith Schembri) kellhom jirċievu €5,000 kull jum mingħand żewġ kumpanniji fid-Dubaj li sidhom huwa l-perċimes tal-kumpannija tal-enerġija li magħha Konrad Mizzi (u Keith Schembri) għamlu n-negozju għan-nom tal-gvern.

Tgħid Karl Cini kien ikun lest jieħu ġurament falz għal wiċċ Konrad Mizzi?

Lil Karl Cini, l-pulizija kienet diġa' bgħatat għalih.

Dan jaf li qed jilgħab man-nar.

X'aktarx li Karl Cini huwa wieħed minn tliet persuni – li m'humiex Konrad Mizzi jew Keith Schembri nnifishom – li jaf id-dettalji kollha.

Din il-konfoffa kriminali lil Karl Cini għandha fiduċja għamja fih.

U kemm Konrad Mizzi kif ukoll Keith Schembri qajla se jażżardaw jippermettulu jixhed bil-ġurament fil-qorti quddiem avukati ostili armati b'dokumenti inkriminanti frott investigazzjonijiet ġurnalistiċi.

Jafu wkoll li Konrad Mizzi jista' jispiċċa jiġi mixli b'ħasil ta' flus u ġurament falz – korruzzjoni ta' politiċi – li għalih ma tgħoddx il-liġi dwar il-preskrizzjoni.

U minkejja dan kollu Konrad Mizzi – hu u jitbissem qiesu baħnan – issa jridna nemmnu li ħaddieħor – u mhux hu – li tilef il-kredibilita' politika.

Iżda l-verita' hi li hu – ta' ħalliel li hu – qatt ma kellu kredibilita' politika Fil-frattemp, Simon Busuttil u sħabu għandhom jagħtu ħarsa lejn dak li għamlu l-aħwa Caruana Galizia: wara li kellu jħallas l-ispejjeż legali kollha talli ċeda l-kawżi, Konrad Mizzi se jkollu ma wiċċu kawżi ġodda talli dan kien ippreżenta kawżi ta' libell vessatorji.

Għaliex jekk int iddaħħal lil xi ħadd il-qorti u mbagħad iċċedi l-kawża qabel tkun ħallejt lill-qorti tisma' l-provi, tkun użajt il-qorti għall-finijiet tattiċi tiegħek u tkun ħlejt iż-żmien u l-flus tan-nies.

M'għandniex xi ngħidu, Konrad Mizzi jiflaħ sew gidma żgħira minn dawk il- €5,000 kuljum li qed idaħħal f'butu.

Ja ħalliel.

Tal-aħħar: Konrad Mizzi, taħseb li dawn it-teatrini tista' terġa tirrepetihom kif ġieb u leħaq?

Għandek tkun taf li l-kbir għadu ġej u se jkollok tibqa' titbissem u tagħmel tabirruħek li kollox ward u żahar.

Previous: Ma jafx jistħi Next: Kliem mitkellem mill-warrani ta' Raphael window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kisrulu drittijietu lil Konrad miskin.

Konrad Mizzi lmenta li kisrulu drittijietu.

Naqta' rasi li issa se joħorġu jgħidu li Konrad Mizzi huwa ċittadin ukoll u li għandu dritt jirrikorri għall-qorti daqs ħaddieħor.

Hekk kienu qalu meta, flimkien ma' sħabu tal-klikka tal-Panama, appella minn sentenza tal-qorti li kienet iddeċidiet li għandha tibda' investigazzjoni dwar ir-reati kriminali li wettqu.

M'għandiex xi ngħidu, bl-azzjoni li ħa, Mizzi mhux iħares id-drittijiet umani tiegħu qiegħed, iżda jimsaħ l-art bihom.

Konrad Mizzi huwa Ministru tal-gvern li jgawdi minn impunità sħiħa u mill-appoġġ isteriku tal-kostitwenza tiegħu f'pajjiż fejn aktar ma jkun korrott, politiku aktar ikun popolari.

M'hemmx dubju li, minkejja l-korruzzjoni u l-impunità, f'elezzjoni oħra jerġa' jittella' fil-Parlament bl-għeruq u x-xniexel.

Igawdi wkoll kenn politiku .

Ministri oħra bħal Manuel Mallia, Godfrey Farrugia u oħrajn, tkeċċew fuq kwistjonijiet li kienu bil-wisq inqas gravi.

Minkejja l-iskandlu tal-Panama, l-iskandlu tal-Vitals u l-iskandlu 17 Black, Joseph Muscat xorta baqa' jagħtih il-kenn u allura jista' jserraħ moħħu li s-setgħa li għandu hija garantita.

Igawdi l-impunità wkoll għax jaf li l-Pulizija mhux se tmissu.

Kummissarji tal-Pulizija, wieħed wara l-ieħor, lir-rapporti tal-FIAU dwar l-imġieba kriminali tiegħu tefgħuhom taħt it-tapit.

Wieħed minnhom, li kien għamel karriera sħiħa jiġġieled kontra l-kriminalità, saħansitra dabbar rasu biex jevita li jibgħat għal Konrad Mizzi.

U dak li nħatar floku, wara li kien stqarr li għandu grazzja mal-bajd ta' Joseph Muscat, spiċċa ntagħżel hu biex żgur ħadd ma jkun jista' għalihom.

Konrad Mizzi huwa l-liġi u 'l fuq minnha.

Flimkien ma' Joseph Muscat, Keith Schembri u oħrajn tal-klikka, huma ħaġa waħda mal-Istat.

Ebda istituzzjoni jew awtorità ma tista' għalihom.

Kif fakkruna dan l-aħħar żewġ Imħallfin irtirati, ebda Qorti ma tista' taġixxi kontra xi ħadd li ma jkunx tressaq quddiemha mill-Pulizija u li inkjesta Maġisterjali ma tagħmilx tajjeb għan-nuqqas ta' infurzar tal-liġijiet.

F'hiex jikkonsistu d-drittijiet tal-bniedem?

X'inhi r-raġuni li dawn jinsabu protetti mil-liġijiet tagħna?

Id-drittijiet tal-bniedem huma l-aħħar tarka ta' protezzjoni għal dawk iċ-ċittadini li m'għandomx f'idejhom is-setgħat mogħtija mill-Istat sabiex jiġi żgurat li d-drittijiet bażiċi ma jiġux imkasbra mill-azzjonijiet tal-Istat.

Dan ifisser li minkejja li int bniedem fqir, mingħajr mezzi u mingħajr setgħa, ebda gvern ma jkun jista' jgħaddi minn fuqek bħal romblu.

Ma jistax joqtlok.

Ma jistax jeħodlok ġidek mingħajr ma jikkumpensak.

Ma jistax jagħmillek sarima ma' ħalqek.

Ma jistax jikkastigak għal xi ħaġa li stajt għamilt mingħajr ma jġib il-provi u mingħajr ma jkollok smiegħ xieraq.

Qegħdin tifhmu d-dinamika?

Id-drittijiet tal-bniedem qegħdin hemm b'riżq dawk li m'għandhomx is-setgħa tal-Istat u biex iservu ta' tarka kontra s-setgħana.

M'għandniex xi ngħidu, kulħadd jista' jmur il-qorti u jgħid li d-drittijiet umani tiegħu inkisru.

U din hi r-raġuni għaliex Konrad Mizzi daħal il-Qorti.

Mhux bi ħsiebni noqgħod nidħol fil-mertu dwar dak li qed jallega: għandi l-fehma tiegħi dwar dan u għandi mnejn nikteb dwarha darb'oħra.

Iżda l-kwistjoni li għandna quddiemna tikkonsisti fil-fatt li Ministru tal-gvern – li għal raġunijiet li diġà semmejt għandu setgħa aktar minn normal – qed jeżerċita dritt li huwa intenzjonat għal dawk li m'għandhomx is-setgħa li għandu hu.

Ejjew ninżlu xi ftit fis-saltna tal-assurd.

Kulħadd għandu dritt għall-edukazzjoni.

Allura jien, bniedem ta' 42 sena, jfettilli mmur fl-iskola primarja tal-gvern tal-lokalità tiegħi u nibda' ninsisti li ningħata siġġu fil-klassi tal-istudenti miż-żgħar nett għaliex dan huwa "d-dritt tiegħi".

Konrad Mizzi qed jilmenta mill-fatt li l-argumenti li ġab Simon Busuttil fil-qorti servew biex ħammġulu r-reputazzjoni tiegħu.

Issa rridu niftakru li meta Simon Busuttil kien mar il-qorti, ir-reputazzjoni ta' Konrad Mizzi diġà kienet fil-ħama minħabba l-iskandlu tal-Panama Papers li kienu kixfuħ bħala l-uniku Ministru mill-Unjoni Ewropea li, flimkien ma' ħallelin oħra minn madwar id-dinja, ħeba fil-Panama ġid li qatt ma messu kien f'idejh.

Qabel feġġ l-iskandlu tal-Panama, kien biss buffu.

U mal-medda taż-żmien, sar buffu kriminali.

Simon Busuttil ma seta' jagħmel xejn biex is-sitwazzjoni jagħmliha agħar milli kienet għal Konrad Mizzi.

Kawża dwar id-drittijiet tal-bniedem ma tistax issir kontra bniedem ieħor.

U jekk Konrad Mizzi jħossu offiż minn xi ħaġa li seta' għamillu Simon Busuttil, jista' liberament iħarrek lil Simon Busuttil.

Iżda Konrad Mizzi mhux hekk għamel.

Taħsbux li qed ngħaddikom biż-żmien: huwa ħarrek lill-gvern li huwa stess jifforma parti minnu bħala Ministru għaliex qed igħid li l-Qorti qiegħda tieħu wisq żmien biex taqta' s-sentenza.

M'għandniex xi ngħidu, xhur sħaħ ilu l-Qorti kienet iddeċidiet li huwa għandu jiġi nvestigat dwar reati kriminali.

U kien hu li appella minn din is-sentenza.

U kien hu li għamel l-isforzi kollha biex jassigura li l-appell jinstema' minn imħallef li hu miżżewweġ lil kollega Laburista tiegħu fil-Parlament Ewropew.

Konrad Mizzi dan kollu jafu.

La qed jipprova jħares drittijiet li jidhirlu li għandu u lanqas m'hu jfittex li jħares ir-reputazzjoni tiegħu.

L-intenzjoni tiegħu hi li jkompli jtawwal biex is-sentenza li diġà ngħatat mill-Qorti u li issa tinsab pendenti fl-appell, tibqa' ma tiġix implimentata.

Sentenza li kienet ordnat lill-Pulizija tinvestiga dak li l-iskandlu tal-Panama Papers kienu kixfu dwaru.

Hemm ukoll l-aspett komiku.

Ftit ilu kont ktibt dwar ir-rwol pervers li għandu l-Avukat Ġenerali u dwar kif din is-sitwazzjoni hi waħda problematika għall-Kummissjoni ta' Venezja.

Araw ftit l-okkju tal-kawża li ppreżenta Konrad Mizzi: Konrad Mizzi vs Avukat Ġenerali.

Ħarrek lill-Avukat Ġenerali għaliex l-Avukat Ġenerali huwa l-avukat tar-Repubblika ta' Malta u tal-gvern li Konrad Mizzi jifforma parti minnu bħala Ministru.

Dan il-gvern sab il-mezz kif jistupra lilu nnifsu.

Konrad Mizzi huwa l-gvern jew huwa l-vittma tal-gvern?

L-Avukat Ġenerali huwa l-avukat tal-konvenut jew tal-attur?

Il-Kummissjoni ta' Venezja dan kollu sejjħitlu "problematiku".

Iżda fil-fatt huwa ħafna aktar minn hekk.

Konrad Mizzi qed iwaqqa' għaż-żuffjett il-kunċett tad-drittijiet tal-bniedem u jimmina l-ġustizzja.

Fil-frattemp, Konrad Mizzi u sieħbu Keith Schembri baqgħu jgawdu l-impunità: bħal Neruni, huma jdoqqu l-arpa waqt li l-pajjiż jinħaraq.

Previous: Mit-tgħajjir ngħaddu għas-swat Next: #Reżistenza: Il-Korruzzjoni Toqtol window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Issa li tal-istampa barranija marru lura f'pajjiżhom

Il-gvern demokratiku li għandna reġa' ċċensura protesta ta' tifkira fil-Belt Valletta.

Dak li qal il-prim ministru lir-rappreżentanti tal-NGO's internazzjonali dwar il-libertà tal-istampa, fis-sens li l-kwistjoni ser tiġi rikonsidrata, tista' tipparagunah ma' kemm dam iferfer il-ftehim ta' Munich kif ukoll mas-sinċerità ta' min kien wara dak il-ftehim.

Stennew sakemm il-ġurnalisti u r-rappreżentanti tal-NGO's telqu lura lejn pajjiżhom u mbagħad, mal-ewwel okkażjoni li ġiethom, il-protesti tagħhom u dawk tas-soċjetà ċivili rmewhom il-baħar.

Anki l-kuruna li qiegħed il-Kap tal-Oppożizzjoni warrbu.

M'għamlu eċċezzjoni għal ħadd.

Naħseb li tistgħu tobsru x'inhu ġej: il-protesta issuktat dalgħodu.

Mhux bi ħsiebna nċedu.

Previous: Jagħmlu bħal Mugabe Next: GUEST POST: Tibżgħu minn min jikser il-liġi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


GUEST POST: Tibżgħu minn min jikser il-liġi

Minn Mark Sultana, Kap Eżekuttiv ta' BirdLife Malta Malta hija gżira f'nofs il-Baħar Mediterran.

Il-pożizzjoni strateġika tagħha dejjem kienet apprezzata minn strateġisti tal-gwerer, ekonomisti, forzi għaż-żamma tal-paċi, negozjanti u ħafna oħrajn minħabba li r-rabta bejn l-Ewropa u l-Afrika kienet kruċjali għall-missjoni tagħhom, kienet x'kienet.

Din l-istess linja ta' ħsieb tgħodd għan-natura, u b'mod aktar evidenti għall-passa tal-għasafar.

Għal għasafar li jkunu qed ipassu bejn dawn iż-żewġ kontinenti darbtejn fis-sena, il-gżejjer ta' Malta u Għawdex huma imprezzabbli biex jieqfu jistrieħu u jerġgħu jieħdu lura saħħithom biex ikunu jistgħu jkomplu bil-vjaġġ migratorju tagħhom.

B'xorti ħażina, imma, ħafna minn dawn l-għasafar iħallsu prezz qares għal dan!

Filwaqt li fl-imgħoddi li toqtol għasfur biex tieklu kienet neċessità, il-ħtieġa tal-bniedem li jikkaċċja biex ikollu x'jiekol naqset drastikament maż-żmien hekk kif l-ekonomija tal-pajjiż kibret, speċjalment wara l-gwerra.

Il-prattika tal-kaċċa nbidlet f'attività li ġġib miżerja lid-diversi speċi ta' għasafar li jżuru lil dawn il-gżejjer, u li ħafna drabi jispiċċaw ibbalzmati bħala parti minn kollezzjonijiet fi djar privati.

Il-pajjiż kompla jiżviluppa u kellhom jiġu mfassla liġijiet bil-ħsieb li tiġi mħarsa n-natura.

Sakemm Malta saret membru tal-Unjoni Ewropea, dawn il-liġijiet komplew jiġu msaħħa bl-iskop li jsiru konformi mad-Direttivi tal-UE dwar in-Natura fosthom dawk tal-Għasafar u l-Ħabitati.

Tul l-aħħar tletin sena, kien osservat titjib sinjifikanti u l-kaċċa illegali bdiet tonqos.

L-istatistika u x-xejriet juruna li għalkemm kien hemm mumenti meta reġgħet bdiet tgħolli rasha tul staġuni li jaħbtu qabel elezzjonijiet ġenerali, ix-xejra ġenerali xorta kienet waħda ta' tnaqqis.

Sa minn dejjem kien jinħass li qabel elezzjoni ġenerali l-infurzar jillaxka u dan kien jagħti lok għal żidiet fl-inċidenti ta' kaċċa illegali.

Fil-fatt, tletin sena ilu konna nitkellmu dwar mijiet ta' għasafar protetti maqtula kull sena, u dan biss mill-konfini tal-Buskett, li huwa santwarju tal-għasafar.

Bit-titjib fil-liġijiet, pieni eħrex u preżenza aktar evidenti fil-kampanja, l-aktar minn NGOs bħal BirdLife Malta u l-Committee Against Bird Slaughter (CABS) li jissorveljaw is-sitwazzjoni tal-kaċċa, jaħdmu mill-qrib mal-pulizija u jiġbru evidenza tal-illegalitajiet, il-kaċċatur illum jaf li jrid joqgħod attent.

Imma r-raġuni vera wara t-tnaqqis fl-illegalitajiet hija waħda purament minħabba l-biżgħa li dak li jkun jinqabad, u mhux għax verament qed nifhmu aktar il-prinċipju ewlieni tal-konservazzjoni wara l-fatt li ċerti għasafar jistgħu jiġu kkaċċjati, imma oħrajn le u għandhom jiġu protetti.

M'għandi l-ebda intenzjoni li niġġeneralizza għax ninsab ċert li hemm kaċċaturi li jifhmu dan il-kunċett, imma sfortunatament il-maġġoranza xorta jisparaw fuq tajra protetta jekk iħossu li jistgħu jgħadduha lixxa.

Fl-aħħar sitt snin erġajna bdejna naraw żieda fl-illegalitajiet.

Sal-ġurnata li fiha qed nikteb, għandna 84 għasfur protett maqtul jew ferut meta mqabbel mat-total tas-sena l-oħra kollha kemm hi, li kien ta' 82.

Is-sena l-oħra kienet l-agħar waħda fl-aħħar ħames snin u issa l-2018 hija saħanistra agħar, għax inkiser ir-rekord tas-sena l-oħra biex l-2018 diġà saret sena rekord f'dawn l-aħħar sitt snin għall-qtil illegali tal-għasafar...u dan meta għadna f'Ottubru, b'aktar minn xahrejn għal tmiem is-sena.

Dan mhux xi rekord li għandna nkunu kburin bih u s-sitwazzjoni hi verament waħda ta' tħassib.

U rridu nżommu f'moħħna li dawn in-numri li qed nikkwota huma biss il-ftit vittmi tal-kaċċa illegali li nstabu u ttieħdu għand il-veterinarju li kkonkludiet li l-għasfur verament safa fil-mira ta' tiri ta' senter.

Hu daqstant ieħor importanti li nżommu f'moħħna li mhux l-għasafar protetti kollha li jispiċċaw fil-mira tal-kaċċa illegali jintlaqtu, u fost dawk li jintlaqtu mhux kollha jsofru feriti li jwaqqfuhom milli jkomplu għaddejjin, bil-possibbiltà li jmutu fuq il-baħar u ma jinstabu qatt.

Dawk li jinqatlu mill-ewwel jinġabru kollha mill-kaċċaturi li jkunu sparawlhom u niżżluhom, waqt li dawk li jibqgħu għaddejjin u jmutu xi mkien ieħor fil-kampanja diffiċli li ssibhom ħlief għal ftit, u dawn huma l-84 li qed nirreferi għalihom.

Għaldaqstant faċli tifhem li l-qtil illegali tal-għasafar hu ferm aktar mifrux u l-kaċċa illegali hi ferm aktar rampanti.

BirdLife Malta temmen li biex din is-sitwazzjoni titjieb, il-Gvern irid jevalwa mill-ġdid il-liġijiet li jħarsu l-għasafar, l-aktar dawk li nbidlu riċentement, biex ikun żgurat li dawn il-liġijiet jistgħu jiġu infurzati.

Hu importanti wkoll li jiddaħħlu miżuri ġodda biex ikunu kkontrollati l-kaċċa fuq il-baħar u l-ibbalzmar, u f'dan l-istadju huwa relevanti wkoll li ssir reviżjoni tad-dati u l-ħinijiet tal-istaġuni miftuħin tal-kaċċa.

Dan jippermetti infurzar tal-liġi li jkun aktar effiċjenti, imma min hu responsabbli mill-infurzar – it-taqsima tal-Administrative Law Enforcement (ALE) tal-korp tal-pulizija – ukoll trid tiġi ristrutturata mill-qiegħ.

Din għandha tinbidel f'Wildlife Crime Unit li tkun responsabbli mhux biss mil-liġijiet tal-kaċċa u l-insib imma wkoll minn kull liġi oħra li tħares in-natura.

Din it-taqsima ġdida għandha tiffoka esklussivament fuq ir-reati marbutin man-natura u għandha tkun armata sew b'riżorsi umani mill-pulizija.

Hu meħtieġ ukoll taħriġ speċjalizzat u aħna konvinti li jekk jiġri dan kollu, din tkun taqsima kburija bix-xogħol li twettaq għax tagħmel id-differenza kollha fil-mod kif isir l-infurzar tal-liġijiet ambjentali f'pajjiżna.

Finalment, għandna bżonn Gvern u Membri Parlamentari li jkollhom is-sinsla li jitkellmu dwar din il-kwistjoni mingħajr l-ebda biżgħa.

Dawn li qed nitkellmu fuqhom hawnhekk huma illegalitajiet u l-ebda lobby jew individwu m'għandu jmur kontra l-qbil ġenerali li s-sitwazzjoni mhix aċċettabbli u għandha tiġi indirizzata.

Ħadd mhu qed jitlob li titwaqqaf għalkollox il-kaċċa f'Malta u meta tikkunsidra li hemm 40 speċi li jistgħu jiġu kkaċċjati tul ħames xhur sħaħ ta' staġuni tal-kaċċa fil-ħarifa u x-xitwa, il-kumment li llum sar cliché "irridu nsibu bilanċ", ma tantx jagħmel sens.

It-tama tiegħi hi li l-proposti tagħna jittieħdu bis-serjetà mill-Gvern sabiex finalment jibdew jiġu mnaqqsa l-illegalitajiet.

Aħna nibqgħu nikkritikaw lill-Gvern f'dan ir-rigward imma xorta nibqgħu disposti li naħdmu miegħu wkoll, kif dejjem għamilna.

Il-pariri u s-suġġerimenti tagħna jsiru fl-interess tal-ġid komuni u huma bbażati fuq il-fatti u x-xjenza.

Previous: Issa li tal-istampa barranija marru lura f'pajjiżhom Next: Il-kuraġġ tal-Kap tal-Oppożizzjoni window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Is-saltna tar-Re tal-Passaporti

Din l-istorja mxandra minn The Guardian tispjega kif Christian Kaelin ta' Henley & Partners , wara li rranġa biex jiġu finanzjati partiti politiċi, kien ingħata kuntratti esklussivi minn gvernijiet ta' gżejjer fil-Karibew biex ikun jista' jbiegħ il-passaporti tagħhom.

Kien jaħdem id f'id ma' SCL (li eventwalment ħolqot il- Cambridge Analytica ) u, għalkemm jiċħad li fil-fatt ħallas hu stess il-kontijiet ta' partiti politiċi, ma jeskludix li setgħu għamlu dan klijenti sinjuri minn tiegħu.

Il-Partit Laburista ta' Malta jiċħad li miegħu saru affarijiet simili qabel l-2013.

Iżda huwa fatt li, qabel tmiem dik is-sena, Henley & Partners kienu ngħataw l-istess arranġament esklussiv li kellhom ma' diversi repubbliki tal-banana fil-Karibew.

Għejjun minn partiti politiċi f'dawk il-pajjiżi tkellmu ma ' The Guardian.

U diversi xhieda ta' dak li kien jiġri fil-famuż raba' sular taċ-Ċentru Laburista baqgħu siekta.

S'issa.

Christian Kaelin igħid li hu innoċenti.

Huwa jpinġi lilu nnifsu bħala xi evanġelista jew bħala xi ħellies ta' dinja mjassra minn fruntieri li huwa qiegħed jieħu ħsieb biex jeqred.

Iżda min jeħles lill-biljunarji u jirċievi l-miljuni mingħandhom biex iżidilhom mal-privileġġi li diġà għandhom, m'huwa ħellies xejn.

Il-passaporti li jinbiegħu lill-biljunarji ma' jneħħu ebda jasar u ma jixgħelu ebda torċa tal-libertà.

Eżatt bħal Ali Sadr Hasheminejad tal- Pilatus Bank u bħal Alexander Nix ta' SCL , Christian Kalin issa qed igawdi l-frott ta' din l-iskema grandjuża li hu jpinġi bħala waħda innovattiva, eċċitanti u ta' benefiċċju.

Iżda bħalma ġara' qabel kollox beda' jmur żmerċ, ir-re tal-passporti issa għandu futur inċert.

Previous: Reuters TV: l-Unjoni Ewropea se tirrevoka l-liċenzja tal-Pilatus Bank Next: Id-diskors ta' Ana Gomes fis-16 ta' Ottubru window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });